Belanjawan 2021: Syor perkenal bantuan setem makanan, lanjut moratorium

SEREMBAN, 15 Rabiulawal 1442H, Ahad – Pakar ekonomi mengesyorkan supaya golongan yang sangat terjejas dengan wabak COVID-19 dibantu melalui pemerkasaan kaedah sedia ada seperti peluasan inisiatif Pelan Jana Semula Ekonomi Negara (PENJANA).

Prof Emeritus Dr Barjoyai Bardai berkata, kerajaan boleh memperkenalkan bantuan setem makanan, selain melanjutkan tempoh moratorium pembayaran balik pinjaman.

Kaedah berkenaan lebih sesuai berbanding pengeluaran wang daripada Akaun 1 Kumpulan Wang Simpanan Pekerja (KWSP) yang merupakan satu bentuk simpanan untuk hari tua, katanya.

Pensyarah Pusat Pengajian Siswazah Perniagaan Universiti Tun Abdul Razak itu menjelaskan, kerajaan memang sentiasa berhutang dengan KWSP, jadi pengeluaran dibenarkan, kerajaan perlu membayar hutang terlebih dahulu untuk membolehkan KWSP mempunyai cukup wang untuk dibayar kepada pencarum.

“Pencarum sebenarnya sedang keresahan dan mereka mungkin merasakan (pengeluaran Akaun 1) jalan keluar yang mudah.

“…sedangkan KWSP diwujudkan untuk memastikan setiap mereka yang bekerja akan mempunyai simpanan selepas bersara,” katanya seperti dilapor Bernama hari ini.

Bagaimanapun, Prof Barjoyai berkata, kerajaan boleh melaksanakan kaedah itu dalam bentuk pinjaman – pencarum perlu ‘membayar balik’ menerusi jumlah caruman yang lebih tinggi pada masa depan.

“Mereka boleh ambil (daripada Akaun 1) tapi perlu bayar semula melalui jumlah caruman yang sedikit tinggi pada masa depan.

“Misalnya kalau sekarang mencarum 11 peratus (daripada jumlah gaji bulanan), boleh tambah 15 peratus untuk ‘recover’ semula dan kalau majikan juga boleh bantu dengan turut menambah caruman kepada pekerja,” katanya.


Rakyat Lubnan mengundi hari ini

BEIRUT, 14 Syawal 1443H, Ahad – Rakyat Lubnan mengundi pada hari ini, bagi Pilihan Raya Parlimen pertama sejak kejatuhan ekonomi negara itu.

Ramai berharap keputusannya dapat memberi tamparan kepada ahli politik memerintah yang mereka persalahkan atas krisis di negara itu walaupun kemungkinan berlakunya perubahan besar kelihatan tipis, lapor Reuters.

Pilihan raya itu, yang pertama sejak 2018, dilihat sebagai ujian sama ada Hizbullah yang bersenjata lengkap, disokong Iran dan sekutunya boleh mengekalkan majoriti Parlimen mereka di tengah-tengah kemiskinan serta kemarahan yang meningkat kepada parti yang berkuasa.

Sejak kali terakhir mengundi, negara itu telah digemparkan dengan kegawatan ekonomi yang menurut Bank Dunia didalangi oleh kelas pemerintah, dan oleh letupan besar di pelabuhan Beirut pada 2020.

Walaupun penganalisis percaya kemarahan orang ramai boleh membantu calon yang berfikiran reformasi memenangi beberapa kerusi, peralihan besar dalam imbangan kuasa dijangka sukar berlaku, dengan sistem politik Lubnan condong kepada parti yang sudah mantap.

Kemerosotan itu menandakan krisis Lubnan yang paling tidak stabil sejak perang saudara 1975-90, menenggelamkan mata wang sebanyak lebih daripada 90 peratus, menjerumuskan kira-kira tiga perempat daripada penduduk ke dalam kemiskinan, dan membekukan penabung daripada deposit bank mereka.

Dalam gejala keruntuhan itu, beberapa pusat mengundi pula mengalami gangguan bekalan elektrik, lapor media tempatan.

“Saya mengundi dengan harapan untuk menukar seluruh kerajaan dan untuk mempunyai keadaan yang lebih baik, untuk orang ramai mencari kerja, boleh makan dan minum. Keadaan kini sangat mahal dan tiada elektrik, tiada air,” kata Khodr al-Ashi, 62, mengundi di Beirut.

Undian akan ditutup pada jam 7 malam (1600 GMT), dengan keputusan tidak rasmi dijangka malam ini. – Agensi


Mahkamah Tinggi benar wanita Cina teruskan rayuan isytihar bukan Islam

KUALA LUMPUR, 11 Syaaban 1442H, Khamis – Mahkamah Tinggi hari ini membenarkan seorang wanita Cina mencabar penukaran agama Islam, agama yang ditukarkan oleh bapanya secara sepihak semasa beliau masih kanak-kanak.

Wanita itu, yang akan berusia 41 tahun pada tahun ini, juga mahu kad pengenalan baharunya mengembalikan nama asal sebelum ayahnya memeluk Islam dan turut mendaftarnya sebagai beragama Islam secara sepihak ketika berumur 10 tahun.

Wanita itu telah mengemukakan tuntutan tersebut pada akhir tahun lalu melalui permohonan semakan kehakiman.

Bagaimanapun, nama beliau serta nama ibu bapanya terpaksa dirahsiakan atas sebab peribadi.

Peguam Kanan Persekutuan, Ahmad Hanir Hambaly mengesahkan, bahawa keizinan untuk semakan kehakiman telah diberikan hari ini oleh Hakim Mahkamah Tinggi, Datuk Seri Mariana Yahya.

Katanya, kes itu akan dikemukakan untuk pengurusan kes pada 8 April. Peguam Persekutuan, Mohamad Sallehuddin Md Ali juga hadir sebagai wakil Jabatan Peguam Negara (AGC).

Dilahirkan di Singapura pada tahun 1980 oleh pasangan Cina yang beragama Buddha, wanita itu mengatakan bahawa bapanya pada Februari 1990 memeluk Islam dan pada bulan Oktober 1990 mendaftarkannya di Jabatan Agama Islam Selangor (Jais) sebagai seorang muslim ketika berusia 10 tahun dan kemudian diberi nama baru.

Namun, wanita itu mengatakan bahawa ibunya tidak pernah menjadi muslim dan tak pernah memberi izin kepada bapanya untuk menukar agama anak daripada Buddha menjadi Islam.

Pasangan ini kemudian bercerai pada tahun 1993.

Wanita itu mengatakan bahawa Majlis Agama Islam Selangor (Mais) tidak meminta persetujuan ibunya sebelum mendaftarkannya sebagai seorang muslim.

Sejak berusia 18 tahun atau menjadi dewasa pada tahun 1998, wanita itu mengatakan bahawa dia mengamalkan agama Buddha dan juga tinggal bersama ibunya.

Wanita itu mengatakan bahawa dia tidak pernah mengaku atau mempraktikkan akidah Islam, dan tidak pernah mengucapkan ‘dua kalimah Shahadah’.

Selain itu, dia memaklumkan bahawa Jabatan Pendaftaran Negara (JPN) tidak mempunyai rekod untuk menunjukkan bahawa dia telah menjadi seorang muslim setelah berusia 18 tahun.

Pada 24 Ogos 2020, wanita itu mengatakan bahawa dia tidak lagi menggunakan namanya sekarang dan telah membuat pernyataan berkanun untuk mendapatkan MyKad baru untuk mengembalikan nama asalnya dan juga telah meminta agar perkataan ‘Islam’ digugurkan daripada kad pengenalannya.

Pada 28 Ogos 2020, wanita itu memohon kad pengenalan di JPN Ipoh, Perak tetapi pegawai kaunter JPN enggan menerima dan memproses permohonan itu melainkan dia mengemukakan perintah dari Mahkamah Tinggi Syariah.

Setelah tidak mendapat jawapan daripada JPN terhadap surat permintaan pada Oktober 2020 yang meminta kad pengenalan baru, wanita itu pada 12 November 2020 mengajukan semakan kehakiman terhadap Ketua Pengarah JPN, kerajaan Malaysia dan Mais.

Dalam permohonan semakan kehakimannya, wanita tersebut meminta enam perintah pengadilan, termasuk pengisytiharan bahawa dia adalah Buddha dan dua perintah mandamus yang terpisah untuk memaksa Ketua Pengarah JPN mendaftarkan perubahan namanya ke nama asal, dan untuk mengeluarkan kad pengenalan ganti dengan nama asalnya selaras dengan Peraturan Pendaftaran Negara 1990.

Wanita itu juga mengatakan bahawa dia bebas memilih agama apa pun tanpa pengaruh dari siapa ketika berusia 18 tahun, sambil menambah bahawa dia memilih untuk mempraktikkan agama Buddha.

Menegaskan bahawa dia tidak pernah beragama Islam, wanita itu mengatakan tindakan JPN memintanya untuk mendapatkan perintah dari Mahkamah Tinggi Syariah terlebih dahulu sebelum memohon kad pengenalan baru dengan nama asalnya dan tanpa perkataan ‘Islam’ adalah tindakan tidak berperlembagaan, tidak sah, tidak rasional dan dicemari dengan ketidaktentuan prosedur.


Waspada penipuan jual beli kereta dalam talian: PDRM

BANGI, 23 Syawal 1442H, Jumaat – Polis Diraja Malaysia (PDRM) menasihatkan orang ramai untuk sentiasa mengambil langkah-langkah pencegahan sebelum membuat pembelian kenderaan secara atas talian.

Ini kerana, pihaknya mengesan wujud peningkatan kes-kes penipuan jual beli kenderaan secara atas talian sejak kebelakangan ini.

Pengarah Jabatan Siasatan Jenayah Komersil PDRM, Datuk Mohd Kamarudin Din berkata, sejumlah 552 kes penjualan kereta yang tidak wujud dilaporkan pada 2019, dengan jumlah kerugian sebanyak RM3,204,360.71.

Beliau berkata, jumlah itu meningkat kepada 678 kes atau 22.8 peratus pada tahun 2020 dengan nilai kerugian sebanyak RM5,926,165.05.

“Bagi tahun 2021 sehingga Mei, 461 kes telah dicatatkan. Jumlah ini adalah peningkatan sebanyak 94.5 peratus berbanding tempoh sama tahun 2020 (Januari hingga Mei) yang mencatatkan sejumlah 237 kes.

“Siasatan mendapati, modus operandi yang sering digunakan adalah dengan menawarkan harga kenderaan import terpakai yang kononnya daripada Singapura, Thailand ataupun Langkawi,” katanya dalam kenyataan, hari ini.

Mohd Kamarudin berkata, sindiket yang menggunakan media sosial sebagai medium pengiklanan, telah menawarkan harga yang lebih murah dari pasaran semasa.

Katanya, mangsa yang berminat dengan tawaran itu kemudiannya diminta untuk memasukkan wang ke akaun keldai (mule account) kononnya untuk pembayaran wang proses, cukai jalan, geran, cukai kastam dan sebagainya.

“Bagaimanapun, setelah wang dimasukkan, kereta yang dijanjikan tidak diterima,” katanya.

Sehubungan itu, beliau mengingatkan orang ramai untuk membuat tinjauan dan semakan harga semasa di pasaran kereta terpakai sebelum membabitkan diri dalam urusan pembelian.

Selain itu, masyarakat juga perlu memastikan urusan perjanjian jual beli melalui kaedah yang diperakui agar tidak menjadi mangsa dan sentiasa simpan sebarang rekod perbualan serta transaksi pembayaran wang sebagai bukti.

“Jangan mudah percaya dengan iklan jualan kereta terpakai yang menawarkan harga yang terlalu murah atau harga istimewa atas alasan pengecualian cukai kastam, kereta rampasan pihak berkuasa dan lain-laian alasan yang tak dipastikan kesahihannya.

“Buat semakan pengesahan akaun bank dan talian telefon terlebih dahulu melalui http://ccid.rmp.gov.my/semakmule/ untuk mengenal pasti sama ada akaun bank pernah terlibat kes penipuan atau tidak,” katanya.


Sesi khas UNSC bincang pelaksanaan resolusi 2334 Khamis depan

RAMALLAH, 8 Zulkaedah 1442H, Sabtu – Majlis Keselamatan Pertubuhan Bangsa-Bangsa Bersatu (UNSC) akan mengadakan satu sesi pada Khamis depan susulan pelaksanaan resolusi 2334 berhubung penempatan penjajah Israel.

Wakil Tetap Palestin ke PBB, Riyad Mansour berkata, mesyuarat itu akan membincangkan mengenai pelanggaran berterusan Israel ke atas tanah, termasuk rumah penduduk Palestin di Baitulmaqdis.

Beliau berkata, pertemuan itu diadakan sebagai sebahagian daripada usaha diplomatik negara Palestin, yang bertujuan mengekalkan gencatan senjata di Gaza dan memberikan perlindungan antarabangsa terhadap rakyatnya.

Pada masa sama, Mansour memberitahu, Duta Besar Arab akan mengadakan mesyuarat pada Isnin ini, untuk melaksanakan perkara yang dipersetujui dalam mesyuarat Majlis Menteri-Menteri Luar Arab di Qatar baru-baru ini.

Katanya, satu perjumpaan secara atas talian juga akan diadakan pada Isnin untuk negara-negara berkecuali, yang dijangka bakal mengakhiri penjajahan di Baitulmaqdis, selain membincangkan kesan serangan di Semenanjung Gaza sebelum ini. – Agensi


DAP semakin panik, pengundi Cina, India dijangka boikot PRN?

BANGI, 23 Muharam 1445H, Khamis – DAP didakwa semakin ‘panik’ susulan khuatir diboikot ketika Pilihan Raya Negeri (PRN) pada 12 Ogos ini.

Menerusi hantaran di Facebook, Ketua Penerangan Parti Pribumi Bersatu Malaysia (Bersatu), Datuk Razali Idris mendakwa, DAP semakin bimbang kerana pengundi Cina dan India dijangka enggan keluar mengundi kerana boikot.

“Dikatakan pengundi-pengundi Cina dan India terutama kawasan Dewan Undangan Negeri (DUN) melibatkan calon DAP dan PKR di seluruh negara, tidak berpuas hati dengan kerajaan Perpaduan ala Madani yang gagal menguruskan ekonomi dengan baik.

“Pengundi-pengundi Cina dan India sangat kecewa kerana pemulihan ekonomi seperti yang dicakap-cakap Perdana Menteri tidak menampakkan hasilnya.

“DAP akan diboikot, PKR juga akan diboikot!” dakwanya.

Razali mendakwa, antara pihak yang turut menyokong gerak kerja boikot ini adalah persatuan-persatuan dewan perniagaan Cina, peruncit dan pemborong Cina serta peniaga yang menyuarakan suara hati mereka tidak dipedulikan bahkan perniagaan pula semakin merosot.

Ekoran itu, dakwanya, jentera DAP mula panik menghantar mesej kepada kaum Cina dan India supaya keluar beramai-ramai untuk mengundi pada 12 Ogos ini.

“Menteri-menteri DAP, timbalan-timbalan menteri DAP, EXCO-EXCO lantikan DAP serta ahli majlis perbandaran lantikan DAP semakin bertungkus-lumus berceramah kelompok serta pergi rumah ke rumah, tetapi dikatakan tiada sambutan,” dakwanya.


JSJN rampas dadah pil captagon bernilai lebih RM221 juta

PELABUHAN KLANG, 26 Syaaban 1442H, Khamis  – Jabatan Siasatan Jenayah Narkotik (JSJN) merampas 650 kilogram dadah jenis pil captagon atau dikenali sebagai ‘dadah jihad’ bernilai lebih RM221.86 juta di Pelabuhan Klang, Isnin lepas.

Pengarah JSJN Datuk Razarudin Husain berkata, rampasan kedua dadah jenis tersebut di Malaysia itu adalah hasil perkongsian  maklumat perisikan daripada Direktorat Jeneral Pengawalan Narkotik Kementerian Dalam Negeri Arab Saudi.

“Dadah itu telah dibawa dari negara Timur Tengah dan singgah di Pelabuhan Klang sebelum dirancang untuk menuju ke negara-negara Asia Barat untuk memenuhi permintaan pasaran di sana,” katanya pada sidang media di sini hari ini.

Beliau berkata, susulan hasil maklumat risikan tersebut pihaknya telah berjaya mengesan sebuah kapal yang berlabuh di Pelabuhan Barat, Pelabuhan Klang di sini pada Ahad lepas.

“Maklumat risikan mendedahkan sebuah kontena daripada kapal tersebut akan dipindahkan ke kapal lain yang akan meneruskan perjalanan ke Singapura pada 6 April,” katanya.

Razarudin berkata, dadah yang disimpan di dalam aluminium floor spring itu berjaya dikesan pihak berkuasa melalui hasil imbasan yang menimbulkan imej yang mencurigakan.

Namun katanya, tiada tangkapan dibuat dalam operasi tersebut dan JSJN dan pihak berkuasa Arab Saudi akan terus bekerjasama untuk menangkap  pihak yang terlibat.

Menurutnya, pil itu pada mulanya digunakan oleh Jerman untuk membesarkan otot seawal 1960-an namun telah diharamkan penggunaannya di Amerika Syarikat dan Eropah itu pada 1980-an kerana dikategorikan sebagai dadah.

Razarudin berkata, dadah yang mempunyai kandungan amfetamina dan fenethylline itu biasanya digunakan oleh militan Daesh untuk menimbulkan rasa berani dan kini mula digunakan di pusat-pusat hiburan, namun katanya dadah tersebut masih belum memasuki pasaran Malaysia.

“Kita tidak mahu Malaysia dijadikan negara transit dadah dan mahu menyekat dadah ini dari masuk ke dalam negara ini,” katanya. -Bernama


3 warga asing sebar ajaran sesat ‘Wali Tujuh’ ditahan

KOTA KINABALU, 30 Jamadilakhir 1443H, Rabu – Seramai tiga warga asing yang didakwa menyebarkan ajaran sesat di beberapa buah ladang di negeri ini ditahan di Ladang Bukit Kertam, Kota Kinabatangan, semalam.

Komander Kawasan Keselamatan Khas Pantai Timur Sabah (ESSCOM), Deputi Komisioner Hamzah Ahmad berkata, tangkapan telah dilakukan oleh pasukan beliau.

Katanya, pendatang yang tidak memiliki dokumen pengenalan diri yang sah itu dipercayai menyebarkan ajaran ‘Wali Tujuh’.

Berdasarkan siasatan, kumpulan Wali Tujuh itu mempunyai 20 orang pengikut terdiri daripada warga asing yang merupakan pekerja ladang.

“Risikan awal mendapati kumpulan ini diketuai oleh seorang guru dengan dibantu oleh dua individu,” katanya seperti dilapor Utusan Malaysia, hari ini.

Kesemua suspek ditahan di Ibu Pejabat Polis Daerah (IPD) Kinabatangan untuk siasatan lanjut dan kes turut disiasat mengikut Seksyen 6(1)(c), Akta Imigresen 1959/63.

Justeru, Hamzah menasihatkan orang ramai agar tidak terpengaruh dengan ajaran atau dakyah baharu yang boleh menimbulkan ketidakharmonian dalam kalangan masyarakat setempat.


Diupah RM5,400, dua lelaki bawa 18 pendatang ke Johor

PASIR MAS, 12 Jamadilakhir 1443H, Sabtu – Dua lelaki tempatan mengaku menerima upah sebanyak RM5,400 bagi membawa 18 orang pendatang tanpa izin warga Myanmar dari sempadan Thailand sehingga ke Johor Bharu, dengan kadar RM300 bagi setiap seorang.

Pengakuan itu dibuat hasil soal siasat awal selepas kedua-dua kenderaan dipandu mereka ditahan sepasukan anggota Batalion 7 Pasukan Gerakan Am (PGA7) di hadapan sebuah sekolah di sini, jam 1 tengah hari semalam.

Pegawai Pemerintah PGA7 Supt Azhari Nusi berkata dua lelaki tempatan berusia 27 dan 34 tahun itu, disyaki sebahagian daripada anggota sindiket penyeludupan migran.

Beliau berkata ketika ditahan, sebuah kenderaan diisi seramai lapan manakala sebuah lagi 10 orang, dengan kesemuanya melibatkan 12 lelaki dan enam perempuan berusia antara 20 hingga 30-an.

“Hasil pemeriksaan dokumen yang dijalankan ke atas kesemua penumpang dua kenderaan jenis Hyundai Starex itu mendapati, mereka tidak mempunyai sebarang dokumen perjalanan yang sah termasuk dokumen pengenalan dan permit perjalanan.

“Hasil siasatan juga mendapati dua lelaki warga tempatan yang berasal dari Johor itu, bertindak sebagai ejen untuk menghantar pendatang tanpa izin warga Myanmar itu dari sempadan Malaysia-Thailand, dengan upah sebanyak RM300 setiap seorang yang dibawa,” katanya ketika dihubungi, hari ini.

Jelasnya kesemua pendatang itu juga akan dihantar ke negeri selatan termasuk Johor dengan dijanjikan peluang pekerjaan.

Azhari berkata dalam kes ini pihaknya telah merampas dua kenderaan dan tiga telefon bimbit yang bernilai RM165,000 dan kesemua tangkapan dan rampasan diserahkan kepada Cawangan Jenayah Ibu Pejabat Polis Daerah (IPD) Pasir Mas bagi siasatan lanjut di bawah Seksyen 26A Akta Antipemerdagangan Orang dan Antipenyeludupan Migran (ATIPSOM) dan Seksyen 6 (1) (c) Akta Imigresen 1959/63.

Dalam perkembangan sama, Azhari berkata sejak 16 Dis lalu hingga semalam PGA7 telah berjaya menahan seramai 61 orang pendatang haram melibatkan 21 orang warga Myanmar, Thailand (39) dan Indonesia (1). – Bernama


Jatuhkan BN? Samsuri sangkal, dokumen sampah pun ada orang percaya

BANGI, 18 Ramadan 1443H, Rabu – PAS menyangkal dakwaan kononnya parti itu mengatur gerakan untuk menjatuhkan UMNO dan Barisan Nasional (BN).

Naib Presiden PAS, Datuk Seri Dr Ahmad Samsuri Mokhtar berkata, dokumen yang mengaitkan usaha Perikatan Nasional (PN) melemahkan BN itu adalah tidak benar namun disebarkan oleh individu tidak bertanggungjawab.

“Dokumen sampah macam itu pun ada orang percaya jugakah? Saya gelak saja, eja nama saya pun tidak betul,” katanya seperti dipetik media tempatan hari ini.

Sebelum ini, tular beberapa dokumen minit mesyuarat PN mengenai pertemuan antara Ahmad Samsuri dan Setiausaha Agung PAS, Datuk Seri Takiyuddin Hassan dengan beberapa pemimpin parti lain pada 24 dan 27 Mac di samping 4 dan 7 April lalu.

Ahmad Samsuri mengakui berlaku pertemuannya bersama beberapa individu yang nama mereka ada dalam dokumen yang ditularkan itu, namun ia bukan bertujuan menjatuhkan pemimpin UMNO dan BN.

“Pertemuan itu ada, itu saya kata, eja nama saya pun tak betul, jadi pertemuan itu adalah dalam kapasiti yang berbeza dan dia campur-campur, dia tahu bahawa ada pertemuan ini, maka dia buat dia punya naratif, jadi saya rasa itu tiada kerja lain,” katanya.

Ditanya sama ada PAS akan mengambil tindakan undang-undang, Ahmad Samsuri yang juga Menteri Besar Terengganu berkata, isu berkenaan tidak wajar dilayan apatah lagi proses perundangan agak rumit.

“Kita pun tidak tahu siapa yang sebarkan dan sebagainya, proses undang-undang ini satu proses yang pada saya rumit juga sebenarnya.

“(Bila ambil tindakan undang-undang), kita ke mahkamah dan sebagainya, tidak berbaloi untuk layan, kalau tidak saya rasa tiada kerja lain, hari-hari kena buat laporan polis, kena pergi ke mahkamah kerana yang ‘viral’ benda-benda yang tak betul ini, saya rasa hampir setiap hari ada dan pada saya, tidak wajar untuk dilayan,” katanya.


Bekas PM Kanada meninggal dunia

OTTAWA, 2 Safar 1442H, Ahad – Bekas Perdana Menteri Kanada, John Turner yang hanya menggalas jawatan utama negara itu selama 11 minggu pada tahun 1980, meninggal dunia pada usia 91 tahun, lapor media Kanada, semalam.

Turner berkhidmat sebagai Perdana Menteri ke-17 negara itu dan walaupun berada dalam jangka pendek sebagai pemimpin Parti Liberal pada tahun 1984, beliau menghabiskan beberapa dekad dalam politik persekutuan Kanada.

Turner mengambil alih tugas daripada Pierre Elliott Trudeau – bapa Perdana Menteri sekarang, Justin Trudeau – pada akhir bulan Jun 1984.

Pada saat itu, beliau sudah memegang jawatan Menteri Kewangan dan Menteri Keadilan.

Beliau meletak jawatan sebagai pemimpin Liberal pada tahun 1990 dan digantikan oleh Jean Chretien, yang memimpin parti itu untuk menang pada tahun 1993. – Agensi


Kemakmuran 2022 pacu daya tahan ekonomi negara

KUALA LUMPUR, 3 Syaaban 1444H, Jumaat – Kesejahteraan yang dikecapi Malaysia pada tahun 2022 dengan hasil yang jauh lebih tinggi susulan pertumbuhan ekonomi memberangsangkan menjadi pemangkin kepada kerajaan memperuntukkan jumlah yang lebih besar dalam Belanjawan 2023, bagi memastikan ekonomi negara mampu mengharungi cabaran luar.

Justeru, Perdana Menteri dan Menteri Kewangan, Datuk Seri Anwar Ibrahim yang membentangkan Belanjawan 2023 itu di Dewan Rakyat hari ini, telah mengumumkan peruntukan sejumlah RM388.1 bilion,  meningkat daripada RM372.3 bilion yang dibentangkan pada Oktober 2022.

Sejumlah RM289.1 bilion diperuntukkan untuk belanja mengurus dan RM99 bilion bagi belanja pembangunan, termasuk RM2 bilion simpanan luar jangka, katanya.

Selaras dasar fiskal mengembang, peruntukan pembangunan ditingkatkan kepada RM97 bilion ketimbang (berbanding) RM71.6 bilion tahun lalu.

“Peningkatan ini adalah untuk menumpukan program membasmi kemiskinan, baik pulih prasarana awam dan kemudahan desa.

“Dengan pembaharuan tatacara perolehan kerajaan, akan dipastikan perbelanjaan tambahan ini dimanfaatkan sepenuhnya untuk kepentingan rakyat,” kata Perdana Menteri.

Anwar berkata, Belanjawan 2023 bertema  ‘Membangun Malaysia MADANI’ itu merupakan cerminan prinsip pertanggungjawaban dan sistem nilai yang luhur yang mampu mendepani tantangan semasa termasuk tantangan ekonomi global yang sarat dengan ketidaktentuan.

Belanjawan 2023 pada asalnya dibentangkan oleh kerajaan terdahulu tetapi tidak dapat diluluskan sebelum Parlimen dibubarkan.

Anwar berkata, pertumbuhan ekonomi diunjurkan tumbuh sekitar 4.5 peratus, setelah mengambil kira ikhtiar untuk melaksana pembaharuan dan reformasi pentadbiran.

“Saya yakin negara akan melepasi unjuran Keluaran Dalam Negara Kasar (KDNK) 4.5 peratus. Tentunya, ini didorong langkah tuntas Belanjawan 2023 yang akan memacu pertumbuhan lebih mampan selain keyakinan pelabur antarabangsa yang kembali merancakkan ekonomi negara,” katanya.

Sementara itu, beliau berkata, kutipan hasil 2023 dijangka berjumlah RM291.5 bilion daripada RM294.4 bilion pada tahun lalu.

Bagaimanapun katanya, jumlah itu belum mengambil kira sumber hasil tambahan dan yakin akan meningkatkan hasil tahun ini ke paras yang lebih tinggi.

Anwar berkata pertumbuhan ekonomi diunjurkan tumbuh sekitar 4.5 peratus, setelah mengambil kira ikhtiar untuk melaksana pembaharuan dan reformasi pentadbiran.

Menurut Perdana Menteri, hutang negara akan menjangkau RM1.2 trilion atau lebih 60 peratus KDNK bagi tahun 2023 manakala bayaran khidmat hutang mencecah RM46 bilion atau 16 peratus daripada hasil iaitu melebihi had maksimum 15 peratus yang selama ini diamalkan.

Kadar inflasi pula diunjur kekal seperti tahun 2022 iaitu pada kadar 3.3 peratus dan menjangkakan ia akan lebih tinggi jika ketidaktentuan rantaian bekalan global tidak ditangani, tambah beliau.-  Bernama


Isu keselamatan: Hamzah akan bertemu Menteri Dalam Negeri Thailand

IPOH, 27 Syawal 1443H, Sabtu – Menteri Dalam Negeri Datuk Seri Hamzah Zainudin akan mengadakan pertemuan dengan rakan sejawatnya di Thailand bagi membincangkan isu berhubung keselamatan sempadan kedua-dua negara dalam masa terdekat.

Beliau berkata antara perkara yang akan difokuskan termasuk isu terrorisme berikutan kejadian letupan bom dan tembakan di Tak Bai, Thailand baru-baru ini.

“Kita sedang membuat siasatan dan mengadakan kerjasama yang perlu antara Thailand dan Malaysia untuk mengatasi isu terrorisme ini yang merugikan mana-mana negara.

“Jadi, saya akan bertemu dengan Menteri Dalam Negeri Thailand untuk membincangkan antaranya bagaimana untuk memastikan mereka yang kita senaraikan sebagai pengganas sama ada dari sana (Thailand) masuk ke sini (Malaysia) atau mereka yang telah disenaraikan dari Malaysia ke sana (Thailand),” katanya.

Beliau berkata demikian ketika ditemui pemberita pada Majlis Rumah Terbuka Aidilfitri PAS yang dihadiri Presidennya Tan Sri Abdul Hadi Awang di Stadium Indera Mulia di sini hari ini.

Hamzah berkata tiada sekatan perjalanan dikenakan di antara kedua-dua negara berikutan ia menjadi kebiasaan bagi rakyat Malaysia dan Thailand untuk melakukan pergerakan namun kawalan sempadan giat dipertingkatkan ketika ini.

“Isu keselamatan ini paling mustahak untuk kita semua menjaga dan minta kalau boleh berhati-hati terutama kalau rakyat Malaysia yang mahu membuat lawatan atau apa sahaja urusan,” katanya.

Kementerian Dalam Negeri sebelum ini mengesahkan tiada pembabitan rakyat Malaysia dalam kejadian letupan bom dan tembakan senjata api di Tak Bai, Rabu lepas.

Sebelum ini, media memetik Bangkok Post melaporkan tiga anggota keselamatan cedera selepas sebuah balai polis marin di Tak Bai diserang dengan individu bersenjata api dan bom tangan dalam kejadian itu.

Serangan bermula 9.35 malam (waktu tempatan), kira-kira enam penyerang membaling bom ke arah balai berkenaan dan melepaskan tembakan dengan raifal automatik. – Bernama


10 individu ditahan merusuh di PPR Kempas

JOHOR BAHRU, 17 Syawal 1442H, Sabtu – Seramai 10 individu daripada dua keluarga ditahan selepas disyaki terbabit dalam kejadian merusuh di kawasan lapang Projek Perumahan Rakyat (PRR) Kempas di sini, seperti yang tular di media sosial baru-baru ini.

Ketua Polis Daerah Johor Bahru Utara ACP Rupiah Abd Wahid berkata kesemua 10 yang ditahan berumur antara 12 hingga 45 tahun dan siasatan awal mendapati punca kejadian disebabkan masalah peribadi.

“Rabu lepas, polis menerima laporan orang awam berkenaan satu pergaduhan melibatkan sekumpulan penduduk pada 6.45 petang dan kes terbabit sedang disiasat di bawah Seksyen 148 Kanun Keseksaan kerana merusuh dengan menggunakan senjata.

“Kesemua individu juga sudah dikenakan tindakan kerana ingkar Perintah Kawalan Pergerakan (PKP), dan dikompaun mengikut Perkara 16 Peraturan-peraturan Pencegahan Penyakit Berjangkit 2020,” katanya dalam satu kenyataan di sini hari ini.

Menurut beliau dengan tertangkapnya kesemua individu berkenaan, polis menganggap kes berkenaan sudah selesai.

Baru-baru ini tular di media sosial rakaman video dan gambar yang mendakwa pergaduhan terbabit melibatkan penolong setiausaha sebuah parti politik di Pulai. – Bernama


UMNO nafi dakwaan tolak kerjasama dengan PN, Bersatu

KUALA LUMPUR, 9 Rejab 1442H, Ahad – UMNO hari ini menafikan dakwaan yang mengatakan parti itu tidak akan bekerjasama dengan Parti Pribumi Bersatu Malaysia (BERSATU) dan gabungan Perikatan Nasional (PN) pada Pilihan Raya Umum Ke-15 (PRU-15).

Jabatan Komunikasi Strategik (JKS) Penerangan UMNO menegaskan, pihaknya memandang serius berita yang tular berkaitan keputusan mesyuarat Majlis Kerja Tertinggi (MKT), kelmarin.

Katanya, sebarang kenyataan berhubung keputusan MKT UMNO adalah tidak sahih, melainkan datang daripada kenyataan rasmi parti atau kepemimpinannya.

“Sebarang laporan, spekulasi dan kenyataan media lain tidak boleh dirujuk sebagai pendirian atau kenyataan rasmi parti,” katanya seperti dilapor Berita Harian.

Kenyataan itu dipercayai merujuk kepada dakwaan laporan media bahawa pemimpin UMNO memutuskan untuk tidak bekerjasama dengan BERSATU dan PN pada PRU-15.

Laporan yang memetik sumber dalaman parti itu dikatakan hasil pertemuan kepimpinan UMNO di Janda Baik, Pahang.


Azhar berkecuali berkait usul dibawa terhadap abangnya, Idrus

KUALA LUMPUR, 21 Zulhijjah 1442H, Sabtu- Yang Dipertua Dewan Rakyat, Datuk Azhar Azizan Harun membuat keputusan untuk mengecualikan diri beliau daripada membuat sebarang keputusan berkaitan usul oleh Ahli Parlimen Ipoh Barat M. Kula Segaran.

Azhar berkata, pihaknya telah menerima usul oleh Kula Segaran pada 29 Julai lepas.

“Usul tersebut mempunyai hal-hal yang bersangkutan dan mengenai Peguam Negara, Tan Sri Idrus Harun, sebagaimana yang diketahui umum adalah abang kandung saya,” katanya dalam kenyataan hari ini.

Azhar berkata, sebarang keputusan mengenai usul tersebut diserahkan kepada dua Timbalan Yang Dipertua Dewan Rakyat iaitu Datuk Mohd Rashid Hasnon dan Datuk Seri Azalina Othman Said.

“Saya tidak akan campur tangan dalam apa cara sekalipun di dalam pelaksanaan tugas timbalan-timbalan Yang Dipertua di dalam hal berkaitan,” katanya.

Kula Segaran dalam surat kepada Setiausaha Dewan Rakyat bertarikh 29 Julai, mencadangkan usul agar tindakan sewajarnya diambil terhadap Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan dan Peguam Negara kerana telah mengelirukan Dewan Rakyat. – Bernama


KPM perlu bantu lebih 1,000 pengusaha kantin sekolah terjejas

BANGI, 8 Zulkaedah 1442H, Sabtu – Lebih 1,000 pengusaha kantin sekolah di seluruh negara terjejas ekoran penutupan sesi persekolahan akibat wabak pandemik COVID-19.

Ini kerana, sektor persekolahan akan terus ditutup sehinggalah fasa pemulihan bermula, kata Timbalan Presiden UMNO, Datuk Seri Mohamad Hasan.

Justeru, beliau menyarankan Kementerian Pendidikan (KPM) supaya membantu golongan pengusaha kantin sekolah sehingga sektor itu kembali pulih.

Mohamad berkata, keputusan kerajaan membenarkan vaksinasi bagi kanak-kanak berusia 12 tahun ke atas dan pelajar peperiksaan umum sangat dialu-alukan.

“Semua ini akan mempercepatkan pembukaan sektor persekolahan dan memulihkan sistem pembelajaran dan pengajaran.

“Sementara menunggu semua intervensi tersebut berlaku, janganlah kita lupa kepada sektor sokongan seperti pengusaha kantin sekolah,” katanya dalam kenyataan, hari ini.

Bekas Menteri Besar Negeri Sembilan itu berkata, KPM wajar mengecualikan semua sewa premis kantin sekolah dalam tempoh sektor itu ditutup.

“Lanjutan kontrak semua pengendali kantin sekolah juga wajar dilanjutkan selama dua tahun lagi, bagi menampung kehilangan peluang dan pendapatan selama hampir dua tahun kerana penutupan sektor persekolahan.

“Pada saat sebegini, apa juga tindakan yang dapat mengurangkan beban rakyat mesti menjadi keutamaan tertinggi kerajaan,” katanya.


Jho Low mahu surat Putera Arab dirahsiakan

KUALA LUMPUR, 12 Rabiulakhir 1444H, Isnin – Mahkamah Tinggi di sini hari ini diberitahu bahawa ahli perniagaan dalam buruan Low Taek Jho atau Jho Low mahu empat pucuk surat daripada seorang putera Arab Saudi yang kononnya menjanjikan sumbangan kepada Datuk Seri Najib Razak dirahsiakan daripada pengetahuan umum.

Joanna Yu Ging Ping, 51, bekas pengurus perhubungan di AmBank mengesahkan perkara itu apabila ditunjukkan transkrip mesej Blackberry Messenger (BBM) bertarikh 23 Jun 2014 oleh Timbalan Pendakwa Raya Datuk Seri Gopal Sri Ram semasa perbicaraann kes rasuah dan pengubahan wang haram bekas perdana menteri itu melibatkan RM2.3 bilion milik 1Malaysia Development Berhad (1MDB).

Berdasarkan perbualan itu, ia menunjukkan Jho Low kononnya memberitahunya bahawa Najib telah mengarahkan “surat hadiah” daripada Putera Faisal Turki Al Saud tidak boleh didedahkan kepada orang ramai.

Ketika ditanya Sri Ram mengenai apa yang beliau fahami daripada mesej itu, Yu berkata, surat tersebut untuk mengesahkan bahawa dana yang masuk ke dalam akaun Najib adalah hasil daripada sumbangan dari Arab.

Sri Ram: Apakah tujuan mesej itu?

Yu: Bahawa ia sepatutnya dianggap sebagai sulit.

Saksi itu berkata, setiap kali akaun bank Najib terlebih pengeluaran, beliau akan memaklumkan sama ada kepada Nik Faisal Ariff Kamil (pemegang mandat) atau Jho Low supaya cek yang dikeluarkan Najib tidak dtolak kerana kekurangan wang dalam akaun.

Beliau berkata seorang individu yang dikenali sebagai Kee Kok Thiam kemudiannya akan memasukkan wang ke dalam akaun Najib yang kadangkala berjumlah ratusan ribu bagi memastikan cek boleh digunakan.

Apabila ditanya sama ada bank akan menolak cek dalam keadaan sedemikian, Yu menjawab: “Ini akaun Perdana Menteri, jadi kami akan usaha mendapatkan dana supaya nampak elok,”.

Beliau berkata, Najib adalah penandatangan tunggal untuk cek dari akaunnya, dan Nik Faisal tidak mempunyai kuasa untuk mengeluarkan cek itu bagi pihak Najib.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung. – Bernama


Kastam rampas minuman keras bernilai RM1.56 juta di Pelabuhan Sepanggar

KOTA KINABALU, 7 Muharam 1444H, Jumaat – Jabatan Kastam Diraja Malaysia (JKDM) Sabah menggagalkan cubaan menyeludup masuk tiga kontena mengandungi minuman keras bernilai lebih RM1.56 juta termasuk cukai di Pelabuhan Sepanggar, di sini, Jumaat lepas.

Penolong Ketua Pengarah Kastam Zon Sabah Julaiman Soimin berkata kesemua kontena mengandungi 9,000 kotak minuman keras pelbagai jenama bernilai RM658,000 dan cukai berjumlah RM910,000 itu ditemukan dalam pemeriksaan pada 10.50 pagi.

Beliau berkata pemeriksaan dilakukan selepas pihaknya memperoleh hasil imej imbasan yang meragukan terhadap kontena yang dipercayai dari luar negara itu.

“Modus operandi kes itu didapati mengikrar kontena tersebut sebagai barang dagangan lain bagi mengaburi pihak berkuasa,” katanya pada sidang media di pelabuhan berkenaan hari ini.

Menurut Julaiman, tiada sebarang tangkapan dilakukan setakat ini dan kes sedang disiasat lanjut mengikut Seksyen 135 Akta Kastam 1967.

Beliau menyeru orang awam memberi kerjasama dengan menyalurkan maklumat berkaitan aktiviti penyeludupan menerusi talian bebas tol kastam 1-800-88-8855 atau pejabat JKDM terdekat. – Bernama


Percepat kajian vaksin COVID-19 terhadap kanak-kanak

MELAKA, 24 Syawal 1442H, Sabtu – Kajian terhadap penggunaan vaksin dalam kalangan kanak-kanak perlu dipercepatkan bagi mengurangkan risiko jangkitan COVID-19 ke atas golongan itu.

Menteri Pembangunan Wanita, Keluarga dan Masyarakat, Datuk Seri Rina Mohd Harun berkata, lebih daripada 82,000 kanak-kanak dan bayi kini dijangkiti wabak itu, manakala individu berusia 13 hingga 17 tahun dilaporkan tertinggi iaitu 33 peratus.

Memberi contoh Amerika Syarikat (AS) dan Singapura, beliau berkata, negara-negara berkenaan telah meluluskan pemberian vaksin COVID-19 kepada kanak-kanak berusia 12 tahun ke atas.

Oleh itu, katanya, Malaysia juga perlu mengambil peluang sama bagi memastikan angka kanak-kanak dijangkiti wabak itu dapat dikurangkan.

“Sudah ada negara yang memberi vaksin kepada kanak-kanak berusia 12 hingga 17 tahun. Contohnya AS, seramai 600,000 kanak-kanak diberikan vaksin selain Singapura.

“Saya menggesa perkara ini dapat dipercepatkan untuk keselamatan dan nyawa kanak-kanak,” katanya seperti dilapor Sinar Harian.

Mengulas lanjut, Rina berkata, kementeriannya telah berhubung dengan kementerian berkaitan termasuk Kementerian Kesihatan Malaysia (KKM) dan Kementerian Sains, Teknologi dan Inovasi untuk mempercepatkan pemberian vaksin.

“Sekarang Program Imunisasi Covid-19 Kebangsaan (PICK) memberikan fokus kepada warga emas dan orang kurang upaya (OKU), jadi kita harap selepas ini PICK akan memberikan fokus kepada kanak-kanak pula,” katanya.


Kartel PDRM: Hamid Bador hilang hak buat komen

BANGI, 26 Rejab 1443H, Isnin – Barisan Pesuruhjaya Integriti Agensi Penguatkuasaan (EAIC) sebulat suara mendapati bekas Ketua Polis Negara, Tan Sri Abdul Hamid Bador hilang hak untuk membuat sebarang komen berkaitan isu kartel dalam Polis Diraja Malaysia (PDRM).

EAIC dalam kenyataan merumuskan perkara berkenaan berikutan Abdul Hamid tidak memberikan sebarang bukti yang dapat menyokong dakwaannya bahawa wujud kartel dalam PDRM.

Selain itu, beliau juga tidak menamakan mana-mana pegawai yang terlibat dalam isu kartel ini.

“Selaku Ketua Polis Negara beliau tidak pernah membangkitkan mengenai isu kartel ini dalam mana-mana mesyuarat melibatkan Pengarah-Pengarah Jabatan PDRM Bukit Aman,” kata EIAC.

Kenyataan itu dikeluarkan oleh tujuh anggota EAIC yang dipengerusikan Tan Sri Sidek Hassan; Timbalan Pengerusi EAIC, Tan Sri Zainun Ali dan pesuruhjaya-pesuruhjaya EAIC iaitu Tan Sri Mahmood Adam, Tan Sri Aziah Ali, Datuk Alizatul Khair Osman Khairuddin, Datuk John Louis O’ Hara, Prof Dr Nik Ahmad Kamal Nik Mahmod.

Sebelum ini, Abdul Hamid Bador menyatakan hasil siasatan EAIC mengenai isu kewujudan kartel dalam PDRM adalah ‘cetek dan tidak betul’.

Bagaimanapun, barisan Pesuruhjaya EAIC mendapati Abdul Hamid selaku Ketua Polis Negara tidak mengambil tindakan sewajarnya, walaupun mengetahui berkenaan dengan isu kartel ini sejak tahun 2020 yang mana beliau mempunyai masa dan kuasa untuk menangani isu ini sebelum mendedahkannya kepada media.

Malah, beliau selaku Ketua Polis Negara sepatutnya mengarahkan pihak Jabatan Integriti dan Pematuhan Standard (JIPS) Bukit Aman untuk menjalankan siasatan secara terperinci.

“Dan tindakan sewajarnya perlu diambil terlebih dahulu sebelum isu kartel ini didedahkan kepada pihak media.

“Sebaliknya beliau tidak memberikan keterangan kepada pihak JIPS Bukit Aman supaya isu kartel ini dapat disiasat dan diselesaikan.

“Beliau juga tidak pernah membangkitkan isu kartel ini dalam Mesyuarat Suruhanjaya Pasukan Polis (SPP),” kata barisan Pesuruhjaya EAIC.

Malah, terdapat saksi dalam siasatan EAIC yang menyatakan, kenyataan mengenai kewujudan kartel yang dibuat oleh Abdul Hamid pada saat akhir sebelum kontrak beliau sebagai Ketua Polis Negara tamat pada Mei 2021 menimbulkan persoalan mengenai motif dan tujuan pendedahan tersebut.

“Selain itu, EAIC ingin menegaskan bahawa Abdul Hamid Bador enggan untuk dirakam percakapan lanjut bagi mendapatkan penjelasan berkenaan dengan isu-isu ini,” katanya.


‘Seboleh mungkin nak kerjasama tiga parti’

BANGI, 6 Rabiulawal 1444H, Isnin – PAS mengingatkan UMNO supaya tidak meletakkan syarat pelik sekiranya mahu bekerjasama pada Pilihan Raya Umum ke-15 (PRU15).

Timbalan Presidennya, Datuk Seri Tuan Ibrahim Tuan Man berkata, syarat diletakkan UMNO tidak memenuhi hasrat yang ingin bekerjasama bukan sahaja dengan UMNO, tetapi juga Bersatu.

“Saya lebih suka mencari titik persamaan. Jangan letak syarat bukan-bukan dan pelik.

“Kita seboleh mungkin hendak kerjasama dengan tiga parti kerana kita tahu dua parti bagus, tetapi tiga parti lebih bagus dan terbaik,” katanya seperti dilapor Sinar Harian.

Sebelum ini, Presiden UMNO, Datuk Seri Ahmad Zahid Hamidi dilaporkan mengemukakan tiga syarat kepada PAS ketika bertemu dengan Presiden PAS, Tan Sri Abdul Hadi Awang.

UMNO dikatakan bersedia kembali ke meja rundingan dengan PAS pada PRU15 sekiranya parti itu memenuhi tiga syarat ditetapkan.

Mengulas lanjut, Tuan Ibrahim berkata, PAS sentiasa bersikap berlapang dada untuk berbincang dengan UMNO terutama melibatkan muafakat politik di beberapa negeri antaranya seperti di Selangor, Negeri Sembilan dan Pulau Pinang.

Malah, terdapat 27 kerusi di Parlimen memerlukan perbincangan bagi memastikan kemenangan di kerusi terbabit.

Justeru, tegas beliau, kerjasama dan muafakat politik perlu dilaksanakan pada PRU15 ini bagi meneruskan kelangsungan pemerintahan negara.


Sekadar dakwaan, tiada ruang Anwar menghadap Agong

BANGI, 7 Safar 1442H, Jumaat – Presiden PKR, Datuk Seri Anwar Ibrahim perlu membuktikan Perdana Menteri, Tan Sri Muhyiddin Yassin tidak lagi mendapat kepercayaan majoriti Ahli Dewan Rakyat.

Peguam, Mohd Khairul Azam Abdul Aziz berkata, sekadar pengumuman dua hari lalu tidak membuktikan apa-apa menurut Perkara 43(4), melainkan hanya persepsi ciptaan Anwar sendiri.

Mohd Khairul yang juga dikenali sebagai Buzze Azam menegaskan, sekadar memiliki Akuan Bersumpah (SD) tidak memadai, kerana Anwar sepatutnya membawa usul undi tidak percaya kepada Perdana Menteri di Parlimen.

“Ya mungkin dihujahkan Muhyiddin tidak berani memanggil sidang tergempar Parlimen untuk tujuan ini.

“Tetapi sebagai politikus berpengalaman, Anwar Ibrahim boleh mengarahkan penyokong-penyokong beliau itu meletakkan jawatan secara berjemaah jika mereka memegang jawatan Kabinet atau GLC.

“Jika ini berjaya dilakukan Anwar maka mahu tak mahu, Muhyiddin akan terpaksa memanggil sidang tergempar Parlimen atau mengadap Yang di-Pertuan Agong (YDPA) untuk meletakkan jawatan atau meminta YDPA membubarkan Parlimen mengikut Perkara 43(4) Perlembagaan Persekutuan,” katanya dalam satu kenyataan, hari ini.

Beliau berkata demikian sebagai merujuk kenyataan Pakar Perlembagaan, Prof Dr Shamrahayu Ab Aziz bahawa, tindakan Anwar yang mahu menghadap Agong bagi mempersembahkan sokongan majoriti seperti didakwa telah mengelirukan orang ramai mengenai peranan Seri Paduka.

Prof Shamrahayu berkata, Seri Paduka tidak berperanan dalam menentukan siapa yang memiliki atau hilang kepercayaan majoriti dalam keadaan tiada kekosongan jawatan Perdana Menteri.

Mengulas kenyataan itu, Mohd Khairul berkata, pandangan Prof Shamrahayu merujuk kepada situasi apabila jawatan Perdana Menteri masih ada penyandangnya seperti sekarang, serta perbezaannya jika jawatan itu dikosongkan – seperti mana Tun Dr Mahathir Mohamad meletakkan jawatan.

“Jika jawatan PM masih ada penyandangnya, maka hanya peruntukan Perkara 43(4) sahaja yang terpakai. Jadi di sini memang bermaksud Anwar tiada ruang untuk mengadap YDPA bagi mempersembahkan koleksi Surat-surat Akuan Bersumpah yang beliau perolehi.

“Dalam keadaan sekarang, DSAI sebenarnya sedang meminta YDPA menyemak kembali sama ada Muhyiddin masih mempunyai majoriti atau tidak.

“…sedangkan Perlembagaan Persekutuan tidak memperuntukkan kuasa kepada YDPA untuk membuat semakan berkenaan,” kata Mohd Khairul.

Mengulas lanjut, beliau berkata, kuasa prerogatif Seri Paduka untuk menentukan siapa memiliki majoriti untuk dilantik sebagai Perdana Menteri hanya wujud di bawah Perkara 43(2)(a) Perlembagaan Persekutuan.

“Kuasa baginda di atas hanya wujud dalam keadaan telah berlaku kekosongan jawatan Perdana Menteri apabila PM telah meletakkan jawatan atau selepas keputusan pilihan raya umum.

“Jika jawatan PM masih ada penyandangnya, YDPA tidak boleh melaksanakan kuasa baginda di bawa Perkara 43(2)(a) berkenaan,” tegasnya.

Mohd Khairul berkata, jika di bawah Perkara 43(4) mana-mana Ahli Parlimen selain Anwar juga membuat sidang media memiliki majoriti, maka timbul persoalan sama ada setiap minggu Agong harus menerima permohonan menghadap mereka untuk menerima koleksi SD masing-masing.

“Jika ini dibenarkan, pastinya ini boleh dilihat sebagai mempersendakan kuasa prerogatif baginda yang telah melantik Muhyiddin sebagai PM di bawah Perkara 43(2)(a) Perlembagaan Persekutuan.

“Sebab itulah, di bawah Perkara 43(4) berkenaan, hanya Perdana Menteri sahaja boleh mengadap Agong, bukannya Ahli Parlimen biasa seperti Anwar Ibrahim,” tegasnya.

Justeru, beliau menasihatkan Anwar agar tidak menghina Seri Paduka dengan permohonan mengadap untuk tujuan yang Seri Paduka tiada kuasa di bawah peruntukan Perlembagaan untuk melakukannya melainkan ini hanya akan mengakibatkan kesipuan.

“Mengadap jika hanya untuk menyampaikan Aa’fiah atas kesihatan baginda, itu tidak menjadi masalah Perlembagaan,” katanya.


Sekolah wajar tutup sementara waktu: Cuepacs

KUALA LUMPUR, 21 Safar 1442H, Jumaat – Kongres Kesatuan Pekerja-pekerja Di Dalam Perkhidmatan Awam (Cuepacs) mencadangkan mana-mana sekolah yang mencatatkan kes positif COVID-19 ditutup sementara waktu bagi melaksanakan langkah-langkah pencegahan sewajarnya.

Presidennya Adnan Mat berkata penutupan sementara itu bagi membolehkan proses mengenal pasti kontak rapat, sekali gus dapat mengelak risiko penularan kepada orang lain.

“Jika sekolah terus beroperasi seperti biasa dengan kehadiran kontak rapat ke sekolah, Ceupacs bimbang ia boleh meningkatkan risiko penularan. (Jika sekolah ditutup buat sementara waktu), kerja-kerja pembersihan dan sanitasi sekolah dapat dijalankan dengan lebih lancar.

“Penutupan sekolah ini tidak perlu mengambil tempoh yang panjang, cukup sekadar saringan kontak rapat dan kerja-kerja sanitasi selesai dilaksanakan. Langkah ini sudah tentu memberi keyakinan terhadap keselamatan kepada ibu bapa dan warga sekolah termasuk guru-guru,” katanya dalam kenyataan hari ini.

Adnan mencadangkan perkara itu selepas beberapa sekolah di seluruh negara mencatatkan kes positif COVID-19 dalam kalangan warga sekolah.

Katanya adalah membimbangkan apabila sesi persekolahan di sekolah yang mempunyai kes positif COVID-19 tetap berjalan seperti biasa.

“CUEPACS mendapat maklum balas hampir semua sekolah yang merekodkan kes COVID-19 dalam kalangan warganya tidak kira sama ada murid atau guru telah mencatatkan penurunan kehadiran murid yang sangat rendah.

“Kemerosotan kehadiran murid ini berasas kerana ibu bapa sudah pasti bimbang akan keselamatan anak-anak mereka yang mungkin terdedah dengan penularan COVID-19,” katanya.

Pada 7 Okt, Kementerian Pendidikan Malaysia memaklumkan kesemua 384 sekolah di Klang, Selangor dan tiga daerah di Sabah iaitu Sandakan, Papar dan Tuaran yang diklasifikasikan sebagai zon merah COVID-19 ditutup bermula 8 hingga 23 Okt.

Penutupan itu melibatkan 142 sekolah di Klang dan 242 sekolah di tiga daerah berkenaan di Sabah. – Bernama


PN Selangor pergiat strategi hadapi PRN tahun depan

BANGI, 2 Jamadilawal 1444H, Ahad – Perikatan Nasional (PN) Selangor akan terus bekerja keras sebagai persediaan menghadapi Pilihan Raya Negeri (PRN), tahun depan.

Kemenangan PN di enam kerusi Parlimen Selangor pada Pilihan Raya Umum ke-15 (PRU15) lalu jelas memberi gambaran mengenai penerimaan masyarakat kepada gabungan tersebut terutamanya di kawasan majoriti Melayu, kata, Ketua Pemuda PN Selangor, Mohamed Shukri Omar.

Bahkan, jentera semakin bersemangat khususnya dengan suntikan motivasi kemenangan PN di enam kerusi Parlimen.

“Kejayaan tersebut menunjukkan Selangor bukan lagi kubu kuat Pakatan Harapan (PH).

“PAS Selangor juga turut mencipta sejarah apabila buat pertama kalinya berjaya menawa tiga kerusi Parlimen iaitu di kapar, Kuala Langat dan Hulu Selangor,” katanya dalam kenyataan, hari ini.

Mohamed Shukri berkata, PN kini sedang merangka pelbagai strategi sebagai persiapan PRN ke arah menawan Selangor.

“Gelombang sokongan anak muda kepada PN juga dilihat semakin positif dan strategi utama adalah menawarkan solusi dan inisiatif yang sesuai kepada anak-anak muda.

“Pelan tersebut telah dirangka bersama pemegang taruh dan dibentangkan pada masa yang sesuai,” jelas beliau.

Pada PRU15 lalu, sebanyak 22 kerusi Parlimen dipertandingkan di Selangor lalu menyaksikan PN memperoleh enam kemenangan manakala PH pula mendapat 16 kerusi.


Taufan Rai berkelajuan 195 kmj badai Filipina, ragut satu nyawa

MANILA, 12 Jamadilawal 1443H, Jumaat – Taufan terkuat yang membadai Filipina tahun ini bukan hanya menyebabkan banjir dan memutuskan bekalan elektrik, malah meragut sekurang-kurangnya satu nyawa.

Lebih 300,000 orang meninggalkan kediaman dan pusat peranginan di tepi pantai ketika Taufan Rai melanda wilayah selatan dan tengah negara itu, sehingga menyebabkan sistem komunikasi terputus di beberapa kawasan dan merosakkan bumbung bangunan.

Rai adalah taufan terkuat yang melanda Pulau Siargo pada Khamis, dengan membawa angin berkelajuan maksimum 195 kilometer sejam (kmj).

Menjelang hari ini, kelajuan angin telah berkurangan kepada 155 kmj, kata bahagian kaji cuaca tempatan.

“Semua bangunan mengalami kerosakan teruk termasuk pejabat bencana wilayah. Ia kelihatan seperti terkena bom,” kata wartawan ABS-CBN, Dennis Datu.

Datu berkata, jalan utama menuju ke bandar pesisir pantai terputus akibat tanah runtuh, pokok dan tiang elektrik tumbang.

Agensi bencana negara mengesahkan seorang maut dan dua lagi cedera akibat ribut itu, didakwa ketika sedang menuju ke destinasi pelancongan popular di Pulau Palawan.

Sementara, 300,000 penduduk terpaksa berlindung di penempatan kecemasan ketika taufan itu melanda Lautan Pasifik dan membadai negara berkenaan. – Agensi


Libya siasat punca malapetaka banjir ragut ribuan nyawa

DERNA, 29 Safar 1445H, Jumaat – Pihak berkuasa Libya menuntut siasatan sama ada malapetaka – banjir besar di negara itu yang mengorbankan ribuan nyawa berpunca daripada kesilapan manusia.

Pegawai Libya pada Khamis berusaha menggali lebih dalam sebab-sebab yang membawa kepada kemusnahan besar, cuba melihat sama ada bencana itu boleh dielakkan.

Presiden Majlis Presiden Libya, Mohamed al-Menfi berkata, majlis itu telah meminta peguam negara untuk menyiasat bencana ini.

Air deras yang disebabkan oleh ribut Mediterranean kuat Daniel memecah empangan pada malam Ahad di bandar pelabuhan Derna, menjulang ombak setinggi 20 kaki, menghentam bangunan bertingkat.

Ketika ini, sehingga 20,000 orang dikhuatiri mati. Angka itu telah disahkan oleh Datuk Bandar Derna, Abdulmenam al-Ghaithi yang berkata, kematian di bandar itu boleh mencecah 18,000-20,000, berdasarkan tahap kerosakan.

Al-Ghaithi memberitahu Reuters beliau bimbang bandar itu dijangkiti wabak, ‘disebabkan sejumlah besar mayat di bawah runtuhan dan dalam air.’

Menurut Pertubuhan Meteorologi Dunia (WMO), kehilangan besar nyawa boleh dielakkan jika Libya mempunyai agensi cuaca yang berfungsi.

Agensi itu berkata, pihaknya telah mengeluarkan amaran 72 jam sebelum empangan runtuh, termasuk menghubungi pihak berkuasa Libya dan membuat kenyataan kepada media.

Sehari sebelum ribut melanda Libya, Datuk  Bandar telah berucap pada sidang akhbar dengan mengatakan bahawa beberapa kawasan di sekitar empangan itu harus dipindahkan.

Sebaliknya, jawatankuasa kecemasan yang dibentuk oleh Kementerian Dalam Negeri kerajaan timur mengarahkan perintah berkurung.

Seorang jurucakap di pejabat datuk bandar mendakwa, empangan bandar itu tidak diselenggara sejak 2008 kerana krisis politik Libya.

Derna dikawal oleh Tentera Nasional Libya, dikendalikan oleh Field Marshal Khalifa Hifter dan berpusat di bandar timur Tobruk. Selebihnya negara ini dikendalikan oleh Kerajaan4 Perpaduan Nasional yang berpusat di ibu kota, Tripoli, di barat.

Negara Afrika Utara dengan penduduk kira-kira 7 juta orang itu berpecah tanpa kerajaan yang memegang kuasa seluruh negara sejak pemberontakan yang disokong NATO menggulingkan kerajaan pemimpin negara itu Muammar Gaddafi pada 2011. – Agensi


1MDB: Permohonan Thomas, kerajaan batal saman Najib didengar 12 Ogos

KUALA LUMPUR, 29 Zulhijjah 1443H, Jumaat – Permohonan bekas Peguam Negara Tan Sri Tommy Thomas dan Kerajaan Malaysia untuk membatalkan kes saman difailkan Datuk Seri Najib Tun Razak berhubung dakwaan menyalahgunakan kuasa untuk mendakwanya dalam beberapa kes termasuk 1Malaysia Development Berhad (1MDB), akan didengar 12 Ogos.

Peguam Yudistra Darma Dorai, yang mewakili Najib, ketika dihubungi berkata permohonan itu akan didengar di hadapan Hakim Datuk Ahmad Bache.

“Tarikh pendengaran itu ditetapkan oleh Yang Arif (Ahmad Bache) semasa pengurusan kes secara dalam talian hari ini dan pendengaran permohonan itu akan dijalankan secara fizikal,” kata peguam itu.

Pada 18 November tahun lepas, Thomas dan kerajaan telah mengemukakan permohonan untuk membatalkan saman tersebut selepas mendakwa tindakan bekas perdana menteri itu menyaman mereka adalah suatu serangan sampingan bagi menghalang prosiding kes jenayah terhadapnya.

Najib selaku plaintif memfailkan saman itu pada 22 Okt tahun lepas, dengan menamakan Thomas dan kerajaan selaku defendan pertama dan kedua.

Dalam pernyataan tuntutan itu, Najib, 68, berkata beliau didakwa di mahkamah membabitkan kes 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia 2009 (SPRM) dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001).

Beliau mendakwa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.

Ahli Parlimen Pekan itu mendakwa pada 2015, Thomas telah bertemu dengan Tun Dr Mahathir Mohamad untuk membincangkan kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.

Najib menuntut secara bersama dan berasingan daripada Thomas dan kerajaan satu pengisytiharan bahawa Thomas telah melakukan misfeasans dalam jawatan awam dan menuntut kerugian berjumlah lebih RM1.9 juta termasuk bayaran rundingan untuk pasukan audit melakukan semakan dokumentasi bagi penyediaan fakta untuk menangani pendakwaan terhadapnya. – Bernama


Aktiviti teroka Bukit Tabur tak pernah dapat kelulusan

BANGI, 4 Safar 1443H, Sabtu – Aktiviti penerokaan yang dilakukan di kawasan Bukit Tabur, Ampang dilakukan secara haram dan tidak pernah mendapat kelulusan daripada mana-mana pihak.

Menteri Besar Selangor, Datuk Seri Amirudin Shari menerusi hantaran di akaun Twitter miliknya memaklumkan, hasil semakan mendapati pihak Majlis Perbandaran Ampang Jaya (MPAJ) dan Pejabat Tanah Daerah Gombak tidak pernah memberi sebarang kelulusan untuk aktiviti-aktiviti di tanah berkenaan.

“Pihak penguat kuasa telah turun ke lokasi itu untuk menghentikan aktiviti dan menyita jentera itu.

“Kerja-kerja penerokaan itu tidak mempunyai kaitan dengan kerajaan negeri dan tidak mendapat kelulusan daripada pihak berkuasa tempatan,” katanya, hari ini.

Dalam isu Bukit Tabur, ramai pihak membangkitkan soal berkaitan penguatkuasaan.

Tegas beliau pihak berkuasa tempatan (PBT) mempunyai keterbatasan dari segi jumlah penguat kuasa dan kini tertumpu kepada pematuhan prosedur operasi standard (SOP) di premis dan sebagainya.

Justeru, kerajaan negeri mengalu-alukan aduan dari orang awam dan akan terus meningkatkan tahap penguatkuasaan.

Terdahulu, terdapat beberapa gambar tular di media sosial menunjukkan berlaku kerja-kerja penerokaan di kawasan Bukit Tabur sedang aktif dijalankan.


Isu kalimah Allah: Jakim tunggu perkenan Majlis Raja-Raja untuk tindakan lanjut

KUALA LUMPUR, 5 Syaaban 1442H, Jumaat – Jabatan Kemajuan Islam Malaysia (Jakim) dan agensi agama Islam yang lain akan mengambil tindakan selanjutnya berhubung isu penggunaan kalimah Allah selepas mendapat perkenan Majlis Raja-Raja.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata pihaknya telah menyerahkan laporan hasil perbincangan antara mufti dan pakar undang-undang seluruh negara yang berlangsung pada Selasa lepas berhubung isu itu kepada Penyimpan Mohor Besar Raja-Raja.

“Kita telah mengangkat hal ini kepada Penyimpan Mohor Besar Raja-Raja dan insya-Allah, kita akan tunggu sedikit masa lagi.

“Kita akan uar-uarkan tindakan selanjutnya yang akan diambil,” katanya kepada pemberita selepas menghadiri perhimpunan agensi di bawah Menteri di Jabatan Perdana Menteri (Hal Ehwal Islam) di Masjid Negara.

Turut hadir timbalan beliau, Datuk Ahmad Marzuk Shaary dan ketua-ketua agensi di bawah kendaliannya.

Pada 10 Mac lepas, Mahkamah Tinggi Kuala Lumpur memutuskan bahawa penganut agama Kristian di seluruh negara boleh menggunakan kalimah Allah dan tiga perkataan Arab iaitu Baitullah, Kaabah dan solat dalam penerbitan agama mereka untuk tujuan pendidikan.

Bagaimanapun, Kementerian Dalam Negeri dan Kerajaan Malaysia telah memfailkan rayuan terhadap keputusan itu kepada Mahkamah Rayuan pada 15 Mac lepas.

Ditanya sama ada Jakim akan mengambil sebarang tindakan sebagai menyokong Kementerian Dalam Negeri dan Kerajaan Malaysia yang membuat rayuan terhadap keputusan itu, Zulkifli berkata ia bergantung kepada keputusan Majlis Raja-Raja selepas meneliti hasil mesyuarat bersama mufti berkenaan. – Bernama


PRN: Saingan di Johor tak sama seperti Melaka

BANGI, 5 Syaaban 1443H, Selasa – Timbalan Pengerusi Barisan Nasional (BN), Datuk Seri Mohamad Hasan menyifatkan saingan pada Pilihan Raya Negeri (PRN) Johor adalah situasi yang berbeza sekiranya dibandingkan dengan PRN Melaka sebelum ini.

Beliau yang juga Presiden UMNO berkata, kawasan di Melaka tidak seluas seperti di Johor, selain perlu mengambil kira soal taburan penduduk.

“23 kerusi daripada 28 kerusi di Melaka majoriti memang Melayu jadi senang untuk saya buat ramalan, tetapi di Johor taburan penduduk itu ada pelbagai kaum yang ada di setiap DUN.

“Faktor pengundi baharu yang didaftarkan secara automatik juga perlu ambil kira kerana ada 750,000 pengundi baharu.

“Satu DUN sekurang-kurangnya ada 6,000 pengundi baharu,” katanya seperti dipetik portal tempatan, hari ini.

Meskipun optimis mampu merampas semula kerusi DUN Endau, Mohamad yang juga Pengarah Jentera Pilihan Raya BN menegaskan supaya jentera parti tidak terlalu selesa.

“Saya yakin mampu dapat kembali DUN Endau kerana ini memang tempat BN tapi jangan kita terlalu selesa.

“Kita perlu kerja kuat supaya kawasan Endau dan Tenggaroh akan kekal sebagai kawasan BN,” ujarnya lagi.

Dalam pada itu, soal untuk mendapatkan kemenangan majoriti bukan menjadi matlamat utama BN, sebaliknya apa yang lebih penting adalah memastikan parti itu terlebih dahulu berjuang supaya hasrat untuk menubuhkan kerajaan tercapai.

PRN Johor akan diadakan pada 12 Mac dengan pengundian awal berlangsung pada hari ini.


Iran tahan 10 ejen didakwa bekerja dengan Mossad Israel

DUBAI, 27 Rabiulawal 1444H, Isnin – Iran menahan 10 individu didakwa sebagai ejen bekerja untuk Israel di wilayah Azerbaijan.

Menurut laporan agensi berita Fars, individu berkenaan didakwa terbabit dalam komunikasi video secara langsung dengan pegawai agensi perisikan Israel, Mossad.

Iran dan Israel sudah bermusuhan sekian lama, apabila rejim Zionis menuduh Iran menyokong serangan pejuang ke atasnya.

Iran pula mendakwa negara pengganas itu melakukan sejumlah pembunuhan terhadap pegawai Iran.

Israel bagaimanapun tidak mengesah mahu menafikan laporan tindakan sedemikian.

“Mereka membakar kenderaan serta kediaman individu yang berkait dengan pihak keselamatan.

“…dan memperoleh wang atas gambar yang mereka ambil serta hantar kepada ejen Mossad,” dakwa laporan Fars tanpa mengulas lanjut. – Agensi


Dituduh bantu Hamas, bekas ketua NGO di Gaza dipenjara 12 tahun

RAMALLAH, 3 Safar 1444H, Rabu – Mahkamah Israel menjatuhkan hukuman penjara selama 12 tahun terhadap bekas ketua pertubuhan bukan kerajaan (NGO) di Gaza, atas dakwaan menyalurkan bantuan kewangan kepada Pergerakan Perjuangan Islam Palestin, Hamas.

Jurucakap Suruhanjaya, Hassan Abed Rabuu berkata, Mahkamah daerah Beersheba di Selatan Israel menjatuhkan hukuman terhadap Mohammad al-Halabi, Ketua Operasi, World Vission, sebuah NGO antarabangsa Kristian.

Dia didakwa menyeleweng sehingga AS$50 juta untuk membantu Hamas membeli senjata dan membiayai kegiatan mereka.

Sementara itu, World Vission dalam kenyataan menyatakan kekecewaan terhadap hukuman berkenaan.

“Hukuman selama 12 tahun yang diumumkan ini bagi perbicaraan Mohammad al Halabi amat mengecewakan dan bercanggah dengan bukti dan fakta,” kata WV.

Mahkamah negara haram mendapati Mohammad al-Halabi bersalah kerana membantu Hamas (Palestin) dan pertuduhan paling serius kepadanya, menurut peguamnya sambil menyatakan akan membuat rayuan di mahkamah tinggi dalam masa terdekat.

Beberapa audit antarabangsa tidak menemukan bukti kukuh kepada bapa kepada lima orang cahaya mata itu menyalurkan bantuan kepada Hamas.

Israel sebelum ini enggan membebaskannya dengan jaminan manakala Halabi dan NGO berkenaan menafikan sekeras-kerasnya pendakwaan Israel itu.

Kebanyakan bukti terhadap Halabi dirahsiakan oleh Israel dengan merujuk kepada kebimbangan keselamatan, sekali gus mendorong pasukan undang-undang mempersoalkan kesahihan keputusan itu.

Halabi, yang mengetuai operasi Gaza untuk World Vision, ditahan pada 15 Jun 2016 oleh pihak berkuasa Israel dan didakwa pada Ogos tahun yang sama. – agensi


9 daripada 10 kanak-kanak Palestin menderita stres-trauma teruk

GAZA, 24 Zulkaedah 1442H, Isnin – Serangan udara Israel di Semenanjung Gaza yang dikepung pada Mei lalu telah mengakibatkan trauma yang teruk dan dahsyat di kalangan kanak-kanak, menurut laporan baharu Pemantau Hak Asasi Manusia Euro-Med.

Organisasi itu membuat tinjauan terhadap 530 kanak-kanak dari Semenanjung Gaza, mencatatkan bukti tingkah laku yang berubah, dan mendapati  sembilan dari sepuluh kanak-kanak menderita beberapa bentuk gangguan stres pasca-trauma (PTSD).

Laporan itu juga memberi amaran, kira-kira 2,500 wanita hamil yang akan melahirkan dalam tiga bulan ke depan juga boleh mengalami komplikasi ketika melahirkan sebagai kesan langsung atau tidak langsung daripada serangan tersebut.

Penemuan itu dibuat setelah operasi ketenteraan Israel selama 11 hari di Semenanjung Gaza pada bulan Mei, yang mengakibatkan pembunuhan sekurang-kurangnya 248 penduduk Palestin dan kemusnahan sejumlah bangunan, termasuk sekolah, pusat perubatan dan pejabat media.

Pemantau Hak Asasi Manusia Euro-Med menyatakan, serangan udara Israel, yang kebanyakannya menyerang kawasan perumahan yang padat, menyebabkan 241 kanak-kanak kehilangan satu atau kedua ibu bapa mereka, sementara 5,400 kanak-kanak kehilangan tempat tinggal.

Lebih 42,000 kanak-kanak mengalami kerosakan sebahagian rumah mereka akibat daripada keganasan tersebut.

Salah seorang ibu yang terlibat dalam tinjauan, Shaima Khalifa berkata, beliau menyedari perubahan tingkah laku anak lelakinya setelah serangan Israel.

“Dia pengsan ketika melihat abangnya terbaring di tanah, dan sejak hari itu, dia bersikap aneh, tiba-tiba menjerit marah, ketawa, atau menangis sepanjang hari tanpa sebab.

“Ketika dia tidur, dia terus menjerit nama abangnya sepanjang malam,” katanya.

Ketika serangan di Gaza pada bulan Mei itu, 11 kanak-kanak yang telah menerima kaunseling trauma dari Majlis Pelarian Norway (NRC) terbunuh dalam serangan udara.

NRC memaklumkan, kanak-kanak berusia antara lima hingga 15 tahun, dan terbunuh ketika berlindung di dalam kediaman mereka. – Agensi


RUU AGS 2021 usaha pastikan gangguan seksual tidak dinormalisasi

KUALA LUMPUR, 13 Muharam 1444H, Khamis – Rang Undang-Undang Antigangguan Seksual 2021 (AGS 2021) adalah usaha kerajaan untuk memastikan budaya gangguan seksual tidak dinormalisasikan di negara ini.

Menteri Pembangunan Wanita, Keluarga dan Masyarakat, Datuk Seri Rina Harun berkata, pelaksanaan rang undang-undang itu akan menjadikan orang ramai lebih peka dan berhati-hati sebelum melakukan sebarang perbuatan yang menjurus kepada gangguan seksual.

“Saya tidak mahu budaya gangguan seksual ini dinormalisasikan. Dah jadi macam perkara biasa pulak. Kadang-kadang gurauan yang melampaui batas dan kerana itu rang undang-undang ini tepat pada waktunya.

“Jadi apabila ada rang undang-undang ini, mereka (pelaku) akan sekurang-kurangnya lebih peka dengan perbuatan mereka itu adalah bukan sekadar gurauan…perlu ada batas-batas yang tertentu dalam kehidupan seharian,” katanya ketika menggulung perbahasan rang undang-undang itu di Dewan Negara hari ini.

Rang Undang-Undang AGS 2021 adalah suatu akta untuk mengadakan peruntukan bagi suatu hak tebus rugi bagi mana-mana orang yang diganggu secara seksual; penubuhan Tribunal bagi Antigangguan Seksual; menggalakkan kesedaran tentang gangguan seksual dan untuk mengadakan peruntukan bagi perkara berhubungan dengannya.

Selain itu, Rina berkata, tribunal mempunyai kuasa untuk menolak aduan tidak munasabah dan jika didapati aduan tersebut adalah satu fitnah, kes tersebut boleh difailkan secara berasingan di Mahkamah Sivil.

Dalam memastikan kepentingan golongan Orang Kurang Upaya (OKU) terjaga, di bawah Fasal 13 (4) Rang Undang-Undang AGS telah menyatakan seseorang yang belum dewasa atau mana-mana orang tidak berupaya termasuk OKU boleh diwakili sahabat wakil atau penjaga semasa sesi pendengaran.

“Kita juga akan ada mereka yang mempunyai kemahiran bahasa isyarat bagi membantu sahabat-sahabat OKU kita. Kita memahami kanak-kanak termasuk OKU terdedah kepada gangguan seksual di mana-mana sahaja, secara fizikal atau dalam talian,” katanya.

Rang undang-undang itu kemudian diluluskan dengan lebih suara bersetuju.

Terdahulu, Senator Datuk Ras Adiba Radzi mencadangkan seorang wakil OKU dilantik dalam tribunal bagi memastikan golongan itu tidak didiskriminasi selain memudahkan mereka mendapat keadilan dalam kes gangguan seksual.

“OKU mempunyai cabaran dalam mengakses kemudahan untuk membuat laporan mengenai gangguan seksual, contohnya buta dan pekak kerana mereka sukar berkomunikasi.

“Jadi kita mesti pastikan mereka juga ada akses untuk membuat laporan tanpa diskriminasi…besar harapan saya sekurang-kurang seorang OKU dilantik dalam tribunal ini. Pelantikan ini selaras dengan teras aspirasi utama Keluarga Malaysia iaitu keterangkuman,” katanya. – Bernama


25 maut letupan dalam lombong arang batu di Turki

ANKARA, 18 Rabiulawal 1444H, Sabtu – Sekurang-kurangnya 25 pekerja maut manakala puluhan lagi masih terperangkap di bawah tanah selepas letupan di sebuah lombong arang batu di wilayah Bartin, utara Turki.

Kira-kira 110 pelombong bekerja pada masa letupan, hampir separuh daripada mereka berada pada kedalaman lebih 300 meter.

Menteri Kesihatan Turki, Fahrettin Koca berkata, seramai 11 orang telah diselamatkan dan sedang dirawat.

Letupan itu dipercayai berlaku pada kedalaman sekitar 300 meter

Punca letupan belum diketahui setakat ini bagaimanapun pejabat pendakwa raya tempatan telah memulakan siasatan.

Menteri Tenaga Turki, Fatih Donmez berkata, terdapat petunjuk awal bahawa letupan itu berpunca daripada lembapan api, iaitu metana yang membentuk campuran bahan letupan di lombong arang batu.

“Kami menghadapi situasi yang benar-benar dikesali”, katanya.

Katanya lagi, terdapat sebahagian keruntuhan di dalam lombong itu, namun tiada kebakaran yang berterusan dan pengudaraan berfungsi dengan baik.

Lombong itu kepunyaan Turkish Hard Coal Enterprises milik kerajaan.

Presiden Turki, Recep Tayyip Erdogan dijangka melawat tapak itu pada Sabtu.

Turki menyaksikan bencana perlombongan arang batu yang paling dahsyat pada 2014, apabila 301 orang maut selepas letupan di bandar barat Soma. – Agensi


Rai keputusan mahkamah, puak songsang ‘pendek akal’

BANGI, 14 Rejab 1442H, Jumaat – Keputusan Mahkamah Persekutuan berkenaan bidang kuasa badan perundangan negeri bukanlah satu kemenangan untuk golongan seks songsang.

Namun begitu, apa yang peliknya adalah golongan tersebut meraikannya seolah-olah ia bagaikan suatu kejayaan besar.

Justeru, Ahli Jawatankuasa Pusat Ikatan Muslimin Malaysia (ISMA), Ir Ts Lukman Al Hakim Mohamad mempersoalkan, apakah mereka ini tidak memahami sistem perundangan negara.

“Mereka meraikannya bersungguh-sungguh kerana mereka memang pendek akal. Tak faham undang-undang dunia.

“Dan yang lebih malang tak faham undang-undang akhirat!,” katanya sinis dalam satu kenyataan, hari ini.

Semalam, Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

“Seksyen yang diluluskan itu juga bertentangan dengan Senarai Negeri di bawah Perlembagaan Persekutuan. Oleh itu, Seksyen 28 tidak konsisten dan tidak sah,” katanya.


MTEM syor kerajaan tambah baik Urus, lanjut moratorium 6 bulan

BANGI, 13 Rabiulawal 1443H, Rabu – Majlis Tindakan Ekonomi Melayu (MTEM) menyambut baik pelaksanaan Program Pengurusan dan Ketahanan Kewangan (Urus) yang diumumkan Perdana Menteri, Datuk Seri Ismail Sabri Yaakob, baru-baru ini.

Turut mengucapkan tahniah atas pengumuman itu, Pengerusi MTEM, Abdul Halim Husin meraikan usaha kerajaan serta sokongan pembangkang menyahut dan mendengar desakan rakyat yang menginginkan sedikit keprihatinan dengan pemberian moratorium tanpa faedah selama tiga bulan kepada B50 yang terkesan akibat Perintah Kawalan Pergerakan (PKP) yang dilaksanakan.

Bagaimanapun, beliau berkata, pihaknya berpandangan bahawa ia belum cukup untuk memulihkan keadaan ekonomi yang sangat terkesan.

Ini kerana, katanya, bantuan tiga bulan yang diberikan terlalu singkat berbanding dengan tempoh pandemik yang berpanjangan selama dua tahun.

“Bantuan ini tidak membantu perusahaan mikro, kecil dan sederhana (PMKS) yang menjana hampir 900,000 pekerja di dalam negara, dan menggaji lebih 80 peratus pekerja,” katanya dalam satu kenyataan, hari ini.

Berikutan itu, Abdul Halim mencadangkan kepada kerajaan untuk melakukan penambahbaikan berdasarkan libat Urus bersama PMKS dan bukan di kalangan Ahli Parlimen sahaja.

Beliau berkata, antara langkah yang boleh diambil adalah penambahan tempoh moratorium selama tiga bulan bagi golongan B50, sekali gus menjadikan tempohnya berlanjutan selama enam bulan.

“50 peratus PMKS terbawah perlu juga diberi moratorium yang serupa kerana mereka yang menjana pekerjaan.

“Kerajaan boleh menawarkan Moratorium Bersasar Tanpa Faedah dengan menghadkan jenis nilai pinjaman iaitu Pinjaman Modal Pusingan di bawah RM1,000,00 Pinjaman Kenderaan di bawah RM150,000, Pinjaman untuk Premis Perniagaan di bawah RM1,500,000 dan Urus juga perlu merangkumi pinjaman-pinjaman yang diberi oleh syarikat kredit dan pemberi pinjaman berlesen,” katanya.

Selain itu, beliau berkata, kerajaan juga boleh melaksanakam satu dana pusingan khusus buat PMKS dan perniagaan yang belum disenaraikan, khas untuk 500 usahawan Bumiputera yang terbukti kewibawaan mereka.

“Sekiranya kerajaan boleh memberi dana jamin sebanyak RM500 juta kepada syarikat penerbangan AirAsia, tiada alasan kerajaan untuk tidak membantu sekurang-kurangnya 500 usahawan PMKS dengan jumlah dana yang sama. Persatuan bank juga telah menyediakan dana sebanyak RM1 bilion.

“Kerajaan perlu mengamati hakikat bahawa dengan adanya penangguhan bayaran, aliran tunai akan jadi lebih baik kepada bank dan institusi kewangan, rakyat akan lebih berbelanja di dalam negara sekali gus membantu pemulihan ekonomi negara,” katanya.


Gaza terus berdarah

GAZA, 1 Syawal 1442H, Khamis – Tindakan zalim dan kejam rejim penjajah Israel telah mengorbankan Komander kanan Pergerakan Perjuangan Islam Palestin (Hamas), termasuk memusnahkan tiga menara bertingkat.

Kementerian Kesihatan Gaza memaklumkan jumlah kematian keseluruhan sejak serangan terbaharu kini mencecah 65 orang, termasuk 16 kanak-kanak dan 365 yang lain cedera.

Hamas mengesahkan bahawa komander Gaza, Bassem Issa terbunuh dalam serangan Israel bersama anggota kanan kumpulan lain pada Rabu.

Pemimpin Hamas, Ismail Haniyeh menegaskan bahawa pihaknya terbuka berkonfrontasi dengan musuh.

Sumber Palestin mendakwa, usaha gencatan senjata oleh Mesir, Qatar dan Pertubuhan Bangsa-Bangsa Bersatu (PBB) tidak memberi sebarang kemajuan dalam mengakhiri keganasan di wilayah itu.

Tentera penjajah Israel telah melakukan lebih 350 serangan udara di kawasan pantai penuh sesak, menyasarkan kawasan yang didakwa lokasi ketenteraan.

Sementara Gaza dilaporkan telah melancarkan lebih 1,000 serangan roket sejak Isnin. –  Agensi


LPP pantau aktiviti pertanian terjejas akibat kemarau

BANGI, 25 Syawal 1444H, Selasa – Aktiviti pertanian yang berisiko terjejas akibat musim kemarau yang melanda negara akan dipantau Lembaga Pertubuhan Peladang (LPP).

Ketua Pengarahnya, Datuk Azulita Salim berkata, pihaknya sedang mencari alternatif lain bagi membantu kelangsungan petani selain meminimumkan kesan akibat musim kemarau yang berpanjangan.

Bagaimanapun, katanya, sehingga kini cuaca panas tidak memberikan kesan ketara berikutan kebanyakan petani menggunakan kaedah berteknologi tertentu seperti fertigasi menyebabkan kesan keadaan cuaca masih boleh dibendung.

“Dari aspek penanam padi pula, kita dapati ada antara mereka berdepan kesukaran untuk mendapatkan bekalan air.

“Kita akan mencari alternatif bagi tangani masalah ini sekiranya musim kemarau berterusan,” katanya seperti dipetik media tempatan, hari ini.

Mengulas lanjut, Azulita berkata, pihaknya juga sedang mengumpul data bagi mengenal pasti golongan petani yang terjejas akibat kemarau.

“Pada masa sama, kita juga membuat persediaan dengan mencari alternatif sumber air termasuk membina telaga tiub dan penggunaan pam air juga sedang diteliti,” katanya.

Beliau pada masa sama turut membuat persedian untuk melakukan penjadualan semula bagi penanaman padi.


Lima askar Syria terbunuh serangan udara Israel di Damsyik

DAMSYIK, 21 Safar 1444H, Sabtu – Serangan udara negara haram Israel berhampiran lapangan terbang Damsyik membunuh lima askar Syria hari ini.

Agensi berita rasmi Syria, Sana memetik sumber tentera sebagai berkata, serangan yang dilakukan pada kira-kira 00:45 pagi (2145 GMT Jumaat) dari arah timur laut Tasik Tiberias, menyasarkan lapangan terbang Damsyik dan beberapa titik di selatan Damsyik.

Pemantau perang Syrian Observatory for Human Rights mengesahkan bahawa serangan itu membunuh lima askar Syria dan berkata, dua pejuang yang disokong Iran turut terbunuh.

Katanya, Israel menyasarkan tapak di mana kumpulan yang disokong Iran ditempatkan berhampiran lapangan terbang dan di kawasan luar bandar Damsyik.

Serangan Israel di kawasan luar bandar sekitar ibu negara Damsyik dan selatan wilayah pantai Tartus membunuh tiga askar bulan lalu.

Pada bulan Jun, serangan udara Israel menyebabkan lapangan terbang Damsyik tidak beroperasi selama hampir dua minggu.

Pada bulan lalu, serangan udara Israel sebanyak dua kali menyasarkan lapangan terbang Aleppo.

Pemantau hak asasi berkata, pada masa itu serangan telah menyasarkan depot senjata milik militia yang disokong Iran.

Sejak perang saudara meletus di Syria pada 2011, Israel telah melakukan ratusan serangan terhadap jirannya di utara, menyasarkan tentera kerajaan serta tentera sekutu yang disokong Iran dan pejuang Hizbullah.

Walaupun jarang mengulas mengenai serangan individu, Israel mengakui telah melakukan ratusan serangan. – Agensi


Israel bukan bangsa kuat tetapi hakikatnya penakut

Oleh Zuhayati Yazid

BANGI, 8 Rabiulawal 1443H, Jumaat – Israel bukanlah negara bangsa yang kukuh lagi kuat, namun telah diberikan peluang oleh kerajaan Arab Saudi sehingga menyebabkan negara lain turut mengiktirafnya.

Hakikatnya mereka adalah bangsa yang penakut walaupun memiliki pelbagai teknologi termoden di dunia.

Perkara itu ditegaskan oleh Presiden Pertubuhan Wilayah Ummah Malaysia One National, Ustaz Abdul Halim Abdul Hafidz yang menyifatkan, negara haram Israel semakin diterima setelah Arab Saudi mula mengiktirafnya.

“Mereka bukan bangsa yang kuat tetapi kita yang menjadikan mereka kuat kerana merasakan kita tidak kuat dan kukuh.

“Israel semakin diterima selepas Arab Saudi memberi peluang kepadanya dan pengiktirafan itu terbukti apabila kini kedutaan Israel telah dibuka di Dubai dan Arab Saudi menyebabkan mereka semakin merasakan dirinya diterima ramai.

“Hakikatnya Israel sebuah bangsa yang penakut dan sering melakukan kesilapan,” katanya ketika menjadi panel dalam program Bicara Palestin, Yahudi – Zionis Episod 11 yang disiarkan di TV Pertiwi, malam ini.

Mengulas lanjut, beliau berkata, Israel sebenarnya sebuah bangsa yang bertaburan di seluruh dunia namun kekuatan pemimpin menyebabkan mereka bersatu.

Malah sikap kebergantungan dan saling bekerjasama itu mendorong mereka bersatu, selain mendakwa Palestin adalah tanah air yang patut dituntut kembali haknya.

Sedangkan jelas Ustaz Abdul Halim, perkara itu telah dibuktikan di dalam al-Quran, di mana bangsa berkenaan tidak memiliki tanah air sendiri.

Pautan Bicara Palestin


‘Apa erti demokrasi jika kerajaan ditentukan parti, orang politik’

BANGI, 9 Safar 1442H, Ahad –  Belum pernah berlaku dalam sejarah Malaysia kerajaan yang dibentuk boleh dibina atau diruntuhkan hanya dengan ditentukan oleh wakil rakyat dan parti yang tidak berpendirian.

Bahkan, apa erti demokrasi jika hak rakyat yang menentukan kerajaan melalui pilihan raya terus tercalar angkara perebutan kuasa, hingga wujudnya kerajaan yang pemerintah ditentukan parti dan orang politik.

Pengerusi Pusat Kepimpinan Universiti Malaysia Sarawak (UNIMAS), Prof Datuk Dr Mohd Fadzil Abd Rahman menyifatkan golongan berkenaan tidak menghormati mandat asal diberikan rakyat kepada mereka.

“Demokrasi dan semangat perjuangan apa sebenarnya dipertontonkan puak ini?

“Sudah berbuih sejak kebelakangan ini, dilontarkan pandangan berhubung penting akta lompat parti dan penilaian semula terhadap sistem dan kaedah pembentukan kerajaan dikaji,” katanya dalam tulisan di Berita Harian (BH), hari ini.

Beliau berkata, akta itu boleh mengelakkan suasana politik seperti hari ini berulang, meskipun bukan mudah untuk menggubal satu akta dan perundangan.

“Pelik tetapi benar. Kita sentiasa dihidangkan berita dan laporan mengenai tawar-menawar dan janji lumayan serta habuan diberikan buat seseorang penyandang kerusi politik untuk melompat parti secara terbuka.

“Malah, dalam kes tertentu seperti diikuti melalui saluran pelbagai media, kisah beli kerusi disebut secara terang terangan berserta jumlah wang ditawarkan,” katanya.

Bagaimanapun katanya, umum seolah-olah boleh terus berdiam diri dan menerimanya sebagai lumrah dunia politik.

“Tidakkah itu berpotensi besar mengundang budaya rasuah secara terhormat? Menariknya, orang politik juga gah menjuarai isu berkenaan supaya dibanteras setiap kali kempen dilaungkan.

“Malah, mana-mana kerajaan memerintah atau bakal memerintah sekalipun sudah pasti menjadikan isu rasuah subjek utama dalam ikrarnya.

“Jadi, apalah sangat susahnya mengusul dan menggubal akta lompat parti sebagai langkah asas membendung gejala rasuah, pada masa sama mengelak berlaku runtuh-meruntuh kerajaan sesuka hati,” katanya.


Ibu bapa protes tindakan jahat Israel seleweng buku teks Palestin

BAITULMAQDIS, 24 Safar 1444H, Selasa – Keluarga pelajar sekolah Al Iman, Baitulmaqdis yang diduduki menganjurkan protes bagi menentang pelaksanaan kurikulum Israel di sekolah Palestin.

Pihak berkuasa Israel dilaporkan bertindak ‘jahat’ menyeleweng dan memutar belit kandungan buku teks dalam kurikulum mereka.

“Rejim haram memadamkan identiti Palestin,” kata keluarga pelajar sambil menegaskan sama sekali tidak akan bertolak ansur dengan Zionis.

Mereka menaikkan plakad “Kami menolak buku teks Israel”.

Tindakan protes itu sebagai menuntut hak kanak-kanak belajar kurikulum Palestin dan bukan daripada Israel yang diselewengkan.

Tareq Okosh, bapa kepada salah seorang pelajar Palestin, memberitahu: “Keluarga Baitulmaqdis berkumpul di sini untuk menghantar mesej yang jelas.”

“Kami adalah keluarga generasi masa depan yang akan mempertahankan kota (Baitulmaqdis) ini.

“Kami tidak membenarkan identiti sebenar anak-anak kami dirobek dan disekat pendudukan Israel.

“Kami tidak akan membenarkan sesiapa jadikan mereka lupa bahawa mereka adalah rakyat Palestin, Arab dan Muslim yang memegang bendera mempertahankan tapak suci di bandar ini.”

Mengakhiri ucapannya, beliau berkata: “Manusia ada identiti. Jika dia kehilangan identitinya, dia telah kehilangan segala-galanya,” menunjukkan bahawa penjajahan itu bermula dengan kurikulum dan bergerak secara beransur-ansur kepada perkara yang lain.

Pada 28 Julai, Menteri Pendidikan Israel, Yifat Shasha-Biton telah membatalkan lesen operasi tetap enam sekolah Al Iman, dengan alasan kurikulum mereka mengandungi ‘hasutan berbahaya’ terhadap kerajaan dan tentera Israel.

Enam sekolah itu, kata Menteri Israel, akan diberikan lesen setahun bersyarat untuk meminda kurikulum mereka atau kehilangan lesen mereka sepenuhnya.

Perbandaran Israel di Baitulmaqdis mencetak semula buku teks Palestin selepas memadam semua yang berkaitan dengan identiti Palestin, termasuk Nakba, tawanan, pencerobohan Israel dan sebarang petunjuk bahawa Baitulmaqdis Timur adalah ibu kota negara Palestin masa hadapan. – Agensi

Pautan berkaitan:


Lebih 1.3 juta talian prabayar meragukan dikesan

KUALA LUMPUR, 18 Rabiulawal 1442H, Rabu – Sebanyak 1,377,862 talian prabayar yang didaftar secara meragukan telah dikesan sehingga Oktober lepas, kata Menteri Komunikasi dan Multimedia Datuk Saifuddin Abdullah.

Beliau berkata daripada jumlah itu, sebanyak 920,217 talian telah ditamatkan perkhidmatannya dan 457,645 pula dikemas kini dengan maklumat yang sah.

Katanya daripada aspek pengawalseliaan industri, Suruhanjaya Komunikasi dan Multimedia Malaysia (MCMC) menjalankan audit pengesahan data dengan Jabatan Pendaftaran Negara (JPN) untuk mengesahkan integriti pangkalan data pelanggan talian telefon prabayar bagi memastikan semua nombor yang aktif disahkan dengan sewajarnya.

“Ini bagi mengelakkan ia disalah guna oleh pihak yang tidak bertanggungjawab untuk tujuan penipuan dan seumpamanya,” katanya pada sesi soal jawab lisan di Dewan Rakyat hari ini.

Beliau menjawab soalan Datuk Mohamad Alamin (BN-Kimanis) mengenai inisiatif kementerian dalam memastikan rakyat selamat daripada penipuan siber yang menggunakan aplikasi tidak sahih dan melalui panggilan telefon.

Saifuddin berkata bagi perkara berkaitan siasatan, Jawatankuasa Jenayah Siber PDRM-MCMC sentiasa diperkasa bagi menerajui gerak kerja serta tindakan dalam membanteras jenayah siber termasuk berkaitan penipuan atau scam.

“Kerjasama antara kedua-dua pihak khususnya dalam perkongsian maklumat dan kepakaran adalah bertepatan bagi melancarkan aktiviti penguatkuasaan supaya dapat menangani isu penyalahgunaan media sosial dengan lebih efektif,” katanya.

Dalam pada itu, beliau berkata kementerian melalui Jabatan Penerangan (JaPen) melaksanakan strategi komunikasi terancang melalui platform media sosial rasmi JaPen bagi memastikan rakyat mendapat maklumat tepat dan sahih berkenaan penipuan siber.

“Antara inisiatif kementerian untuk menyampaikan kesedaran kepada rakyat adalah juga melalui rancangan bual bicara, laporan berita, Pesanan Khidmat Masyarakat (PSA), infografik media sosial dan media dalam talian serta hebahan program-program radio/TV dan sebagainya,” katanya.

Beliau berkata CyberSecurity Malaysia juga membantu rakyat menangani penipuan siber melalui program kesedaran keselamatan siber, selain menyalurkan kepakaran teknikal keselamatan siber melalui kerjasama erat dengan agensi penguat kuasa seperti Polis Diraja Malaysia dan Kementerian Perdagangan Dalam Negeri dan Hal Ehwal Pengguna.

Menjawab soalan tambahan Mohamad berhubung tindakan kementerian bagi menangani jenayah Macau Scam, Saifuddin berkata kerajaan telah melancarkan Strategi Keselamatan Siber Malaysia 2020-2024 dengan peruntukan RM1.8 bilion bagi meningkatkan kesiapsiagaan keselamatan siber negara. – Bernama


PKPD di penjara, kuarters Taman Ehsan dilanjutkan: Ismail Sabri

KUALA LUMPUR, 9 Safar 1442H, Ahad – Perintah Kawalan Pergerakan Diperketatkan (PKPD) di Penjara Tawau dan Kuarters Penjara Taman Ehsan di Tawau, Sabah, dilanjutkan selama 14 hari bermula 26 September hingga 9 Oktober ini.

Menteri Kanan (Kluster Keselamatan) Datuk Seri Ismail Sabri Yaakob berkata, kerajaan sebelum ini melaksanakan PKPD di kedua-dua lokasi berkenaan bermula 11 hingga 25 Sept lepas.

“Dalam tempoh tersebut, kadar kes baharu positif COVID-19 di kawasan berkenaan ialah dua angka sehari dan pada 23 September, sebanyak 107 kes baharu dilaporkan.

“Mengambil kira penilaian risiko terhadap penularan wabak ini, kerajaan bersetuju melanjutkan PKPD di kawasan tersebut selama 14 hari bermula semalam (26 September) hingga 9 Oktober ini,” katanya menerusi kenyataan hari ini.

Media sebelum ini melaporkan kerajaan melaksanakan PKPD di kedua-dua lokaliti tersebut, ekoran peningkatan kes baharu positif COVID-19 yang melonjak ke angka tiga digit iaitu 100 kes dicatat dan sebanyak 62 kes daripadanya dalam tempoh 24 jam melibatkan kluster penjara di Tawau dan Lahad Datu.

Bagaimanapun, Ismail Sabri dipetik sebagai berkata penduduk di Tawau tidak perlu khuatir kerana keadaan di luar Penjara Tawau akan seperti biasa.-Bernama


Perbincangan libat mufti, pakar undang-undang isu anak Loh

TAIPING, 23 Rejab 1443H, Jumaat – Menteri di Jabatan Perdana Menteri (Hal Ehwal Agama) Senator Datuk Idris Ahmad akan mengadakan perbincangan meja bulat susulan kes penukaran agama sebelah pihak membabitkan tiga anak ibu tunggal, Loh Siew Hong.

Beliau berkata perbincangan akan disertai pakar undang-undang, pensyarah dan beberapa mufti pada Rabu depan.

“Saya akan memanggil pakar undang-undang, pensyarah dan mufti bagi mencari penyelesaian kes seumpama ini melalui perbincangan itu,” katanya kepada pemberita selepas majlis penyampaian sumbangan kepada calon Sijil Pelajaran Malaysia (SPM) dan Sijil Tinggi Agama Malaysia (STAM) 2021 di sini hari ini.

Isnin lepas, Mahkamah Tinggi Kuala Lumpur memerintahkan tiga adik-beradik itu yang dalam jagaan Jabatan Kebajikan Masyarakat diserahkan dengan segera kepada Loh selepas membenarkan permohonan habeas corpus difailkan ibu tunggal itu.

Sementara itu, Idris berkata pihaknya sedang merancang untuk menyediakan perkhidmatan Internet secara percuma di sekitar kawasan Bukit Gantang termasuk surau dan Program Perumahan Rakyat (PPR) bagi kegunaan pelajar daripada keluarga B40. – Bernama


Selangor bincang dengan 5 negeri lain bubar DUN serentak

SHAH ALAM, 29 Rabiulakhir 1444H, Khamis – Kerajaan Selangor akan mengadakan perbincangan dengan Pulau Pinang, Negeri Sembilan, Kedah, Terengganu dan Kelantan bagi mencadangkan Pilihan Raya Negeri (PRN) dapat dijalankan serentak tahun hadapan, kata Menteri Besar Selangor, Datuk Seri Amirudin Shari.

“Pembubaran DUN secara serentak perlu dilakukan bagi memastikan kos untuk mengadakan PRN di kesemua negeri tersebut pada tahun hadapan tidak terlalu tinggi,” katanya kepada pemberita di Bangunan Annex, Dewan Negeri Selangor di sini hari ini.

Selangor,  Pulau Pinang dan Negeri Sembilan adalah di bawah pentadbiran Pakatan Harapan manakala Kedah, Terengganu dan Kelantan pula diterajui PAS.

Enam negeri tersebut tidak membubarkan DUN masing-masing untuk dijalankan secara serentak dengan peringkat Parlimen pada Pilihan Raya Umum ke-15 (PRU15) pada 19 November.

Menurut Amirudin, asas DUN di enam negeri itu tidak dibubarkan berserentak pada PRU15 itu kerana telah ada perbincangan tidak rasmi antara enam negeri itu mengenainya.

Beliau menjangkakan PRN akan dilaksanakan selepas Aidilfitri tahun hadapan namun bergantung kepada situasi di peringkat kerajaan Persekutuan dan cuaca.

“Saya tidak boleh sebut bayangan (tarikh khusus bubar) tetapi kemungkinan sampai selepas Hari Raya, agak besar. Namun, kita akan lihat dan tertakluk kepada perbincangan dengan negeri lain,” katanya.-  Bernama


GTA Pahang alu-alukan kerjasama banyak pihak ubah nasib anak negeri

BANGI, 26 Rabiulawal 1444H, Ahad – Meskipun ramai pemimpin dari kalangan orang Pahang, keadaan negeri itu kelihatan jauh ketinggalan.

Atas dasar itu, Pengerusi Gerakan Tanah Air (GTA) Pahang, Aminuddin Yahaya mengalu-alukan sesiapa sahaja – persatuan, NGO atau individu perseorangan untuk bersama gerakan itu mengembleng tenaga memacu perubahan demi nasib anak-anak Pahang.

Beliau berkata, pihaknya memandang serius pelbagai isu yang dibangkitkan rakyat berhubung ketidakpuashatian mereka terhadap keadaan di sana.

Antara perkara berbangkit, isu tanah; integriti dan korupsi; pembangunan negeri; penjawatan awam negeri serta alam sekitar.

“Semalam saya sempat bertemu secara tertutup dengan aktivis-aktivis dan wakil-wakil NGO tempatan di Pahang yang menawarkan tenaga dan kepakaran masing-masing untuk jentera GTA Pahang dalam PRU15 ini.

“Masing-masing hadir dan berkongsi mengenai masalah-masalah yang dihadapi oleh masyarakat dan segala ketidakpuashatian mereka terhadap keadaan di negeri Pahang,” katanya dalam kenyataan di Facebook beliau hari ini.

Aminuddin yakin ramai sudah tidak tahan dengan sikap kerajaan negeri yang dilihat bermudah-mudah terhadap isu sebegini.

“Mungkin mereka terlalu selesa dengan kedudukan yang mereka ada sahaja,” katanya.

Aminuddin juga jurucakap Gagasan Bangsa yang baru ditubuhkan – turut diterajui gabungan pemimpin-pemimpin Melayu daripada pelbagai latar belakang.

Ia termasuk gabungan NGO Melayu ahli akademik, agamawan, alam sekitar, profesional (peguam, dokor), kesenian, bekas pegawai kerajaan dan pelbagai lagi yang prihatin terhadap isu negara dan apa yang dihadapi oleh rakyat.


‘Ada orang cipta politik persepsi seolah kerajaan punca harga beras naik’

BANGI, 14 Rabiulawal 1445H, Sabtu – Timbalan Pengerusi Majlis Ulama UMNO, Datuk Dr Mohd Khairuddin Aman Razali mendakwa ada pihak yang sengaja mencetuskan politik persepsi terhadap isu kenaikan harga beras import di negara ini.

Bekas Ahli Parlimen Kuala Nerus itu mendakwa, isu ini ditunggang untuk memberi gambaran seolah-olah semua harga beras naik berpunca daripada pengurusan kerajaan Persekutuan.

Walhal, menurut Khairuddin, kenaikan harga beras import berlaku secara global termasuk di negara jiran seperti Indonesia dan Thailand, ekoran larangan eksport beras oleh India yang memberi kesan besar pada pasaran dagangan global.

“Namun, beras tempatan kekal pada harga kawalan oleh kerajaan iaitu RM2.60 per kilogram.

“Dulunya beras tempatan kurang mendapat permintaan yang memberi kesan pada pesawah padi tempatan kerana harga beras import tak banyak beza dengan harga beras tempatan serendah RM3 perkg atau RM15 untuk pek 5kg,” katanya dalam hantaran di Facebook, hari ini.

Khairuddin mendakwa, apabila berlaku kenaikan pada beras import, maka permintaan kepada beras tempatan menaik secara tiba-tiba menyebabkan kekurangan bekalan di pasaran berbanding sebelumnya kurang mendapat permintaan.

“Tetapi malang bila ada orang politik mengambil kesempatan mempolitikkan isu ini dengan mencipta politik persepsi bukannya politik benar dan fakta.

“Amalkanlah politik benar dan berfakta. Jangan dibuat politik persepsi kerana ia adalah politik pembohongan yang dilarang oleh agama dan berdosa. Marilah beramal dengan ajaran Islam dalam berpolitik,” katanya.


PAS Pahang mahu jadi pembangkang konstruktif

BANGI, 3 Jamadilawal 1444H, Isnin – PAS Pahang menghormati pilihan rakyat pada pilihan raya dan akan berperanan sebagai pembangkang di Dewan Undangan Negeri (DUN) itu.

Ia susulan keputusan Barisan Nasional (BN) menjadikan Pakatan Harapan (PH) sebagai rakan gabungan untuk menerajui negeri berkenaan.

Pesuruhjaya PAS Pahang, Rosli Abdul Jabar berkata, dengan mandat dan majoriti pilihan rakyat ini PAS dan Perikatan Nasional (PN) akan berperanan sebagai pembangkang yang konstruktif.

Ini termasuk nenegur dan menasihati semua pihak supaya tadbir urus negeri Pahang dapat berjalan dengan lancar.

“… dan bersesuaian dengan matlamat pembentukan negeri yang diinginkan oleh PN iaitu prihatin, bersih dan stabil,” katanya menerusi kenyataan yang dimuat naik dalam akaun Facebook beliau, hari ini.

Hari ini, Pengerusi BN Pahang, Datuk Seri Wan Rosdy Wan Ismail mengangkat sumpah jawatan Menteri Besar di Istana Abu Bakar di Pekan atas perkenan Pemangku Raja Pahang , Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.

Tengku Hassanal juga berkenan dengan pembentukan kerajaan negeri antara BN dan PH selepas keputusan Pilihan Raya Umum ke-15 (PRU15) yang menyaksikan tiada parti memperoleh majoriti mudah 22 kerusi DUN Pahang bagi membentuk kerajaan negeri.


Rafizi tempelak PAS, janji naik taraf LTSIP tak berpijak di bumi nyata

KLANG, 22 Muharam 1445H, Rabu – Menteri Ekonomi, Rafizi Ramli berkata, tawaran PAS Kelantan untuk menaik taraf Lapangan Terbang Sultan Ismail Petra (LTSIP) Pengkalan Chepa jika Perikatan Nasional kekal mentadbir negeri itu selepas Pilihan Raya Negeri (PRN) ini adalah sesuatu yang tidak berpijak di bumi nyata.

Beliau berkata, urusan menaik taraf sesebuah lapangan terbang adalah di bawah bidang kuasa Kerajaan Persekutuan dan bukan sesuatu yang boleh dijanjikan begitu sahaja oleh sesebuah parti atau kerajaan negeri.

“Kita kena faham soal nak membuka (lapangan terbang), nak bagi hak pendaratan, nak naik taraf jadi lapangan antarabangsa atau serantau, itu semua di bawah bidang kuasa Kerajaan Persekutuan,” katanya semasa ceramah Jelajah MADANI kawasan Dewan Undangan Negeri Sementa dekat sini malam tadi.

Rafizi merujuk kenyataan seorang exco Kelantan baru-baru ini yang dilaporkan berkata langkah menaik taraf LTSIP kepada lapangan terbang antarabangsa akan memudahkan rakyat negeri itu untuk menggunakan penerbangan terus ke destinasi yang ingin dituju tanpa perlu ke Kuala Lumpur terlebih dahulu.

Katanya, janji itu ditabur bagi menarik sokongan sempena PRN dan akhirnya akan dijadikan alasan untuk menyalahkan Kerajaan Persekutuan jika ia tidak boleh dilaksanakan PAS sekiranya mereka terus mentadbir Kelantan kelak.

Timbalan Presiden PKR itu juga berkata angka dan dapatan terbaharu yang diperoleh pihaknya menunjukkan pola peralihan sokongan pengundi Melayu kepada Pakatan Harapan dan Barisan Nasional semakin meningkat berbanding pada awal kempen PRN.

Hari pengundian bagi PRN Selangor, Kedah, Pulau Pinang, Kelantan, Terengganu dan Negeri Sembilan akan berlangsung serentak Sabtu ini. – Bernama


Raja Arab Saudi dimasukkan ke hospital

RIYADH, 8 Syawal 1443H, Isnin – Raja Arab Saudi, Raja Salman bin Abdulaziz Al-Saud menjalani ujian kolonoskopi di Hospital Pakar King Faisal Jeddah.

Agensi Akhbar Saudi (SPA) milik kerajaan pada Ahad melaporkan, Raja Salman dimasukkan ke hospital pada Sabtu.

Katanya, Raja Arab Saudi dalam keadaan baik dan doktor memutuskan baginda harus tinggal di hospital untuk berehat.

“Semoga tuhan memelihara penjaga dua masjid suci dan baginda dapat menikmati kesihatan dan kesejahteraan,” kata kenyataan awal dari Mahkamah Diraja Arab Saudi.

Kerajaan Arab Saudi lazimnya berusaha untuk menutup sebarang spekulasi berkaitan kesihatan pemerintah berusia 86 tahun itu, yang memerintah negara pengeksport minyak terkemuka dan ekonomi terbesar dunia Arab sejak 2015.

Raja menjalani pembedahan pundi hempedu pada 2020 dan telah menggantikan bateri perentak jantungnya pada Mac.

Pada 2017, Arab Saudi membidas laporan dan spekulasi memuncak bahawa Raja Salman bercadang untuk menuruni takhta dan memilih anak lelakinya, Raja Muda Mohammed Salman, sebagai pemerintah de facto negara itu.

Di bawah pemerintahannya, Arab saudi melancarkan banyak pembaharuan ekonomi bagi era pasca minyak dan memberikan lebih banyak hak kepada golongan wanita. – Agensi


Kementerian digesa jelas insiden jemaah umrah ‘lepas’ ke Arab Saudi tanpa vaksin

KUALA LUMPUR, 5 Jamadilakhir 1443H, Sabtu – Kementerian Kesihatan digesa menperjelaskan pendedahan bahawa terdapat beberapa jemaah umrah yang pulang ke tanah air ‘membawa’ varian COVID-19 Omicron, tidak mempunyai sebarang rekod vaksinasi.

Naib Presiden Persatuan Ejen Pelancongan dan Pengembaraan Malaysia (Matta) bagi Umrah dan Haji, Mohd Azri Abdul Razak berkata, pihaknya terkejut dengan laporan tersebut sedangkan terdapat prosedur ketat yang perlu diikuti oleh jemaah sebelum visa boleh dikeluarkan.

“Di agensi umrah, sebelum boleh dikeluarkan visa, mereka mesti divaksin sepenuhnya dengan vaksin yang telah diluluskan Arab Saudi iaitu Pfizer dan AstraZeneca, manakala penerima Sinovac perlu mendapatkan suntikan booster.

“Untuk pembelian tiket penerbangan, ke Jeddah misalnya, kita mesti mengisytiharkan vaksin yang digunakan oleh jemaah umrah.

“Selain itu, kita perlu memasukkan semua butiran melalui portal dalam talian Muqeem (pendaftaran elektronik vaksin) tidak kurang daripada 72 jam sebelum terbang ke Arab Saudi.

“Semasa daftar masuk, pegawai tiket akan menyemak visa, bersama dengan keputusan ujian COVID-19, sijil vaksin dan cetakan Muqeem sebelum mengeluarkan pas masuk.

“Apabila tiba di Arab Saudi, imigresen juga akan menyemak butiran vaksinasi. Justeru, pendedahan itu amat mengejutkan memandangkan semua syarat ketat yang ditetapkan,” katanya seperti dilapor NST.

Mohd Azri berkata, pihaknya berharap kementerian dapat memberikan butiran lanjut mengenai perkara itu.

Bukan itu sahaja, kementerian juga harus memanggil pihak yang terlibat dalam industri terbabit dan menjelaskan perkara itu.

“Sekiranya pendedahan itu didapati benar, tindakan tegas termasuk tindakan undang-undang perlu diambil bagi mengelak ia berulang.

“Ini telah mencemarkan nama baik pemain industri (agensi umrah),” katanya.

Khamis lalu, Menteri Kesihatan, Khairy Jamaluddin memberitahu sidang akhbar bahawa 17 daripada 122 kes COVID-19 varian Omicron di negara ini tidak mempunyai sejarah vaksinasi, dengan 12 daripadanya dalam kalangan jemaah umrah.


Buli: Sekolah digesa tangani secara drastik

NILAI, 15 Syawal 1443H, Isnin – Ibu bapa kepada pelajar mangsa buli di sebuah sekolah agama berasrama penuh di sini, menggesa pihak pentadbiran sekolah mengambil tindakan drastik dalam menangani isu tersebut yang semakin menjadi-jadi.

Bapa kepada seorang mangsa Ahmad Fauzi Md Sood, 50, berkata tindakan buli dalam kalangan pelajar sekolah tersebut yang dianggap ‘normal’, seharusnya dihentikan segera oleh pihak sekolah.

“Kejadian buli yang menimpa anak saya berlaku dua hari lepas, iaitu pada pukul 11 malam di bilik asrama lelaki apabila pelajar tingkatan empat telah membuli secara kekerasan terhadap pelajar tingkatan dua.

“Pihak sekolah tidak memaklumkan terus masalah itu kepada ibu bapa, sebaliknya saya tahu daripada anak saya sendiri,” katanya dalam sidang media di sini, hari ini.

Ahmad Fauzi berkata anak lelakinya itu cedera pada bahagian kaki setelah dilibas menggunakan penyapu, batang besi dan kayu mimbar oleh dua pelajar tingkatan empat.

Menurutnya kejadian itu juga menyebabkan anaknya mengalami semput dan trauma sehingga memberi kesan terhadap pembelajarannya.

Seorang lagi bapa pelajar mangsa buli, Nur Azmi Mohd Nor, 44, berkata pihak sekolah seolah-olah tidak peka dan sensitif dengan isu tersebut apabila cuba menyelesaikannya secara tertutup tanpa berbincang secara terbuka dengan ibu bapa.

“Setakat ini, tujuh laporan telah dibuat oleh ibu bapa pelajar yang terlibat dengan kejadian buli dan kesemua mangsa merupakan pelajar lelaki,” katanya sambil mengakui anaknya turut mengalami semput dan trauma akibat kejadian itu.

Semalam media melaporkan, Ketua Polis Daerah Nilai Supt Mohd Fazley Ab Rahman berkata pihaknya menerima tiga laporan daripada pelajar tingkatan dua di sebuah sekolah menengah agama berasrama penuh di sini, mendakwa dipukul senior mereka sehingga cedera. – Bernama